Barcelona kalahkan Mallorca, rampas semula tangga kedua La Liga

MADRID, 2 Mei - Barcelona mengambil langkah besar ke arah memastikan tempat dalam Liga Juara Eropah musim depan apabila mencatat kemenangan menewaskan Real Mallorca 2-1 di Camp Nou.Kemenangan itu menyaksikan mereka merampas semula tangga kedua La Liga Sepanyol daripada Sevilla.Barca mendahului pada minit ke-25 apabila Memphis Depay melakukan larian bijak untuk mengutip hantaran Jordi Alba sebelum merembat separuh voli ke sudut bawah gawang Mallorca.

(Barcelona meraih kemenangan 2-1 atas Real Mallorca/AP)

Tuan rumah membalas satu gol menggandakan kelebihan sembilan minit selepas rehat apabila Sergio Busquets melakukan rembatan rendah dari tepi kotak penalti ke dalam jaring.Mallorca membalas satu gol menerusi gol jaringan Antonio ketika permainan berbaki 11 minit.Berbaki empat perlawanan musim ini, Barcelona kini dua mata di hadapan Sevilla dan sembilan mata di depan pasukan di tangga kelima, Real Betis yang mempunyai satu perlawanan dalam tangan."Saya agak berpuas hati. Terutama dengan kemenangan, tetapi juga dengan permainan," kata jurulatih Barcelona, Xavi Hernandez. -AFP


Cuti Hari Pekerja dicemari pertempuran di Turki, Perancis

(Penunjuk perasaan memegang bendera dan melaungkan slogan semasa demonstrasi tahunan Hari Mei (Hari Buruh) di Istanbul, pada 1 Mei 2022/AFP)

ISTANBUL, 2 Mei - Polis dan penunjuk perasaan bertempur di Turki dan Perancis semasa perhimpunan Hari Pekerja semalam, ketika puluhan ribu orang berarak di seluruh dunia untuk menyokong hak pekerja.Polis rusuhan Turki menahan berpuluh-puluh penunjuk perasaan di Istanbul, menekan sebahagian daripada mereka ke tanah dan mengheret mereka keluar dari perhimpunan itu, yang menurut pejabat gabenor tidak mendapat kebenaran.Di Paris, perhimpunan bertukar menjadi ganas apabila bangunan dirosakkan dan sekumpulan belia bertempur dengan polis.Menurut kesatuan sekerja, lebih daripada 200,000 orang menyertai demonstrasi di seluruh Perancis dan kebanyakannya aman.1 Mei adalah cuti umum di kebanyakan negara di seluruh dunia.

(Polis dan penunjuk perasaan bertempur di Turki dan Perancis semasa perhimpunan Hari Pekerja semalam/AFP)

Perhimpunan di Eropah mencetuskan kontroversi paling banyak dengan penunjuk perasaan Turki berhimpun di Dataran Taksim Istanbul, kawasan yang sinonim dengan bantahan antikerajaan, melaungkan "hidup buruh dan kebebasan, hidup Hari Pekerja".Menurut pihak berkuasa, kumpulan itu enggan bersurai dan 164 telah ditahan.Perhimpunan yang diluluskan kerajaan di tempat lain di Turki berlangsung secara aman.Di Paris, pendakwa raya memaklumkan 50 orang telah ditangkap.Martine Haccoun, seorang doktor bersara berusia 65 tahun, memberitahu AFP beliau datang untuk menyertai bantahan di bandar Marseille untuk menunjukkan Presiden yang dilantik semula, Emmanuel Macron "bahawa kami tidak memberinya cek kosong selama lima tahun".Beliau berkata ramai yang mengundi Macron semata-mata untuk menghalang pencabar sayap kanan, Marine Le Pen. -AFP


JPJ Terengganu keluar 175 saman hari pertama Op Hari Raya Aidilfitri

KUALA NERUS - Sebanyak 175 saman dikeluarkan pada hari pertama pelaksanaan Op Hari Raya Aidilfitri 2022 peringkat Terengganu.  Pengarah Jabatan Pengangkutan Jalanraya (JPJ) Terengganu, Zulkarnain Yasin berkata dalam op berkenaan 1,176 kenderaan diperiksa di Jalan Gong Badak.  Antara kesalahan dikesan adalah Lesen Kenderaan Motor (LKM) tamat tempoh, tiada lesen memandu dan lain-lain kesalahan teknikal.

(Pengarah Jabatan Pengangkutan Jalanraya (JPJ) Terengganu, Zulkarnain Yasin)

Turut disita 10 buah motosikal, kebanyakannya melibatkan LKM tamat tempoh. "Kita ada menahan sebuah kenderaan yang mana bila tahan antara sebabnya menggunakan plat yang tidak mengikut spesifikasi dengan alasan hanya untuk beraya."Saya nasihatkan kepada pengguna sila pastikan pematuhan kepada peraturan jalan raya, tiada alasan sebenarnya untuk menggunakan plat fancy untuk Aidilfitri kerana kesalahan plat tidak mengikut spesifikasi sebenarnya kesalahan nyata yang mana kita telah mewar-warkan tentang saiz dan sebagainya," kata Zulkarnain yang ditemui media selepas Op Hari Raya Aidilfitri 2022, di sini. Dalam operasi berkenaan, empat lelaki turut ditahan kerana positif dadah hasil saringan air kencing.


Hanya dua telco tandatangan perjanjian miliki ekuiti DNB setakat ini

(Annuar menyampaikan ucapan pada Majlis Iftar Ramadan Rumah Prihatin/BERNAMA)

KUALA LUMPUR, 2 Mei - Hanya dua syarikat telekomunikasi (telco) iaitu Telekom Malaysia Bhd (TM) dan YTL Communications Sdn Bhd yang menandatangani perjanjian memiliki kepentingan ekuiti dalam Digital Nasional Bhd (DNB) bagi pelaksanaan rangkaian 5G negara, setakat ini.Menteri Komunikasi dan Multimedia, Tan Sri Annuar Musa berkata berikutan itu, telco lain diharap dapat menyegerakan dalam memuktamadkan perjanjian dengan DNB sebelum tarikh akhir yang ditetapkan pada 30 Jun ini."Ini bermakna kalau pada 30 Jun mana-mana telco masih tidak mengambil ekuiti mereka, maka mereka akan ditinggalkan dan kita akan teruskan sebab tumpuan sekarang ini adalah untuk memastikan pelancaran sebenar berlaku."Jadi bagi mereka yang melanggani TM dan YTL, saya difahamkan selepas Aidilfitri ini mereka akan ada pelancaran 5G di tiga kawasan (Fasa 1A) iaitu Kuala Lumpur, Putrajaya dan Cyberjaya," katanya kepada pemberita selepas menghadiri majlis iftar Rumah Prihatin, di sini.

(Annuar menyantuni anak-anak yatim pada Majlis Iftar Ramadan Rumah Prihatin/BERNAMA)

Pada 16 Mac lepas, Annuar berkata isu monopoli DNB dalam pelaksanaan rangkaian 5G di negara ini tidak lagi berbangkit kerana kerajaan membuka 70% peluang kepada semua penyedia perkhidmatan komunikasi untuk memiliki kepentingan ekuiti di dalamnya.-BERNAMA


Majoriti pengguna masih tunjuk sikap bertanggungjawab, tidak guna laluan kecemasan

(Dron dari pasukan Polis Diraja Malaysia (PDRM) digunakan untuk mengesan para pemandu yang menggunakan lorong kecemasan/BERNAMA)

TANJUNG MALIM, 2 Mei - Majoriti pengguna jalan raya masih menunjukkan sikap bertanggungjawab mematuhi undang-undang dengan tidak menggunakan laluan kecemasan.Timbalan Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mohd Nadzri Hussain berkata bilangan mereka yang melanggar peraturan tersebut bagi mengelak kesesakan, sangat rendah. Ia berdasarkan pemantauan pihaknya di laluan lebuh raya dan jalan Persekutuan sewaktu pelaksanaan Op Selamat 18, bersempena Aidilfitri sejak Jumaat lalu. "Melalui pemerhatian, saya masih boleh katakan di sini majoriti pengguna lalu lintas sangat baik. Mereka tidak melanggar lorong kecemasan kerana orang yang melanggar itu terlampau sikit sangat dan kita harap perkara ini berterusan sehingga selepas hari raya," katanya.

(Mohd Nadzri (kanan) melihat anggota Unit Dron Pasukan Gerakan Udara (PGU) mengawal dan menerbangkan dron bagi memantau keadaan aliran trafik di Kilometer 365.9 Lebuh Raya Utara Selatan (PLUS) arah Utara/BERNAMA)

Beliau berkata demikian selepas melakukan Demo Unit Dron PGU dalam penugasan Op Selamat 18 di Kilometer 365.9 Lebuh Raya Utara Selatan (PLUS) arah utara, di sini.  Mohd Nadzri berkata penugasan dron ini akan dilaksanakan setiap hari di pelbagai lokasi. Di samping itu, beliau turut menggalakkan orang ramai untuk melaporkan kesalahan jalan raya kepada pihak polis untuk diambil tindakan.


Keluarga Malaysia diseru amalkan tolak ansur, kebersamaan di Aidilfitri - PM

PUTRAJAYA, 1 Mei- Keluarga Malaysia diseru untuk berpegang kepada konsep Tasamuh yang menekankan nilai toleransi dan kebersamaan.Perdana Menteri, Datuk Seri Ismail Sabri Yaakob berkata konsep ajaran Islam itu selaras dengan prinsip yang digariskan dalam Keluarga Malaysia.Beliau berkata dengan Tasamuh, seseorang akan lebih menghargai perbezaan antara sesama manusia dalam batas-batas yang digariskan oleh agama Islam."Tidak hanya urusan ibadah sahaja yang diatur oleh Islam,kehidupan sosial juga ada aturannya dan salah satunya adalah anjuran untuk bersikap tasamuh (toleransi) dalam bermasyarakat. Tasamuh adalah salah satu bentuk akhlak terpuji dan amat diperlukan dalam kehidupan sehari-hari. Dalam bermasyarakat, tasamuh adalah sikap yang penting untuk diterapkan," katanya dalam perutusan khas Aidilfitri.Tambah beliau lagi, ia boleh menjadi panduan kepada kita semua dalam memastikan Keluarga Malaysia bukan sekadar ‘tagline’ semata-mata, tetapi mesti menjadi amalan dalam kehidupan seharian bagi mewujudkan masyarakat sejahtera.

Sementara itu, Perdana Menteri turut berkata rakyat Malaysia telah membuktikan kekuatan dan keutuhan masing-masing dalam mendepani ujian pandemik COVID-19 selama dua tahun ini sehingga dapat merasai kembali  kemeriahan Ramadan dan Aidilfitri.Ujarnya, solidariti Keluarga Malaysia dalam mendepani cabaran dan dugaan itu, menjadi teras untuk kerajaan memberi fokus terhadap usaha memacu pemulihan negara supaya rakyat dapat kembali hidup dengan selesa melalui pelbagai strategi yang dirangka.Perdana Menteri berkata Malaysia bertuah kerana masih dilimpahi nikmat keamanan dan keharmonian hasil kestabilan politik serta kerjasama Keluarga Malaysia.Menurutnya ini meskipun dunia berdepan cabaran risiko geopolitik yang serius antaranya membabitkan konflik antara Rusia dan Ukraine serta Palestin dengan Israel.“Konflik ini perlu dijadikan iktibar dengan sebaiknya kerana jika krisis ini tidak dapat diselesaikan dengan segera, ia boleh menjejaskan keamanan di rantau terbabit dan ekonomi dunia.Bayangkan, tatkala seluruh Keluarga Malaysia meraikan Aidilfitri dalam suasana aman dan meriah, saudara-saudara kita di negara bergolak seperti di Palestin, Syria, Afghanistan dan Libya, menyambut Syawal dengan menyeka air mata,” katanya .Beliau turut berharap rakyat Malaysia dapat memanfaatkan Kelonggaran Prosedur Operasi Standard COVID-19 mulai 1 Mei ini, untuk menyantuni ibu bapa, sanak saudara dan sahabat handai bagi mengeratkan ukhuwah dan silaturrahim.Dalam kemeriahan menyambut Aidilfitri, orang ramai diingatkan untuk terus mengamalkan kawalan kendiri walaupun banyak kelonggaran telah diberikan demi keselamatan diri dan keluarga tercinta


Media arus perdana perlu sentiasa ingatkan rakyat patuh SOP, meski wujud pelonggaran

PASIR MAS, 1 Mei- Masyarakat tidak harus leka dan perlu sentiasa patuh terhadap Prosedur Operasi Standard (SOP) seperti yang ditetapkan, biarpun kerajaaan telah mengumumkan beberapa kelonggaran terhadap langkah kawalan dan pencegahan COVID-19 berkuat kuasa, hari ini.  Menteri Komunikasi dan Multimedia (MenKOMM), Tan Sri Annuar Musa berkata ingatan berterusan perlu diberikan memandangkan negara masih berada dalam tempoh peralihan ke fasa endemik. Bagi memastikan keberkesanan penyebaran dan penyampaian maklumat mengenainya, platform media arus perdana termasuk saluran radio serta televisyen milik Radio Televisyen Malaysia (RTM) akan dimanfaatkan sebaiknya.  "Televisyen dan rangkaian radio perlu sentiasa mengingatkan orang awam supaya kita tidak lupa. Teruskan siar di saluran RTM, berita TV BERNAMA, saluran-saluran TV komersial juga harus memainkan peranan untuk sentiasa memperingatkan sebab bahaya tu tetap ada terutama bagi golongan warga emas dan juga mereka yang ada penyakit lain," kata Annuar Musa kepada pemberita RTM ketika meluangkan masa melawat dan menyampaikan sumbangan hari raya kepada bekas Ketua Penerangan UMNO, Tan Sri Hussein Ahmad, di Kampung Lemal, Pasir Mas.

(MenKOMM, Tan Sri Annuar Musa meluangkan masa melawat dan menyampaikan sumbangan hari raya kepada bekasKetua Penerangan UMNO, Tan Sri Hussein Ahmad di Pasir Mas)

Turut di ziarah, Legenda Bola Sepak Kelantan, Hashim Mustapha yang uzur di Kota Bharu.Mengulas lanjut, Kementerian Komunikasi dan Multimedia (K-KOMM) menyokong penuh inisiatif kerajaan dalam melonggarkan SOP selepas melihat situasi yang semakin terkawal terutama bagi membantu memulihkan ekonomi negara.  Justeru itu, masyarakat harus menggunakan peluang kelonggaran yang diberikan untuk menjalankan aktiviti harian pada tahap optimum dengan pembudayaan amalan norma baharu tanpa melupakan bahaya COVID-19 tetap ada dalam persekitaran.


Pelaksanaan gaji minimum: Dimensi baharu dalam sistem pekerjaan negara

KUALA LUMPUR, 1 Mei- Pelaksanaan gaji minimum yang berkuat kuasa hari ini telah memberi dimensi baharu kepada sistem pekerjaan negara. Ia sekaligus membuktikan aspek kebajikan terus menjadi keutamaan kerajaan demi kelangsungan hidup rakyat seiring dengan perdedaran semasa.Sebelum pengumuman gaji minimum, kerajaan telah mengambil langkah dalam menyediakan bantuan yang memberi kesan positif kepada golongan pekerja sama ada secara langsung atau tidak langsung seperti aspek keluarga, pembelian rumah, pendidikan dan perlindungan.Antaranya; Bantuan Keluarga Malaysia (BKM), bantuan Awal Persekolahan (BAP), Program Baucar Perlindungan Tenang, MySalam, Inisiatif i-Saraan RM250 Setahun dan Skim Jaminan Kredit Perumahan.Kementerian Sumber Manusia juga melaksanakan beberapa program di bawah Bajet 2022 menerusi Pertubuhan Keselamatan Sosial (PERKESO) bagi membantu pekerja iaitu SIP Subsidi Upah Bersasar; SIP Elaun Mencari Pekerjaan+; SPS Padanan Caruman; SPS Khidmat, Program JaminKerja – Insentif Penggajian dan SIP Gig.Presiden CUEPACS, Datuk Adnan Mat berharap pelaksanaan gaji minimum ini mampu untuk membawa perubahan hidup yang lebih selesa dengan adanya sistem gaji yang lebih baik."Pada masa ini, kita dapat lihat pendapatan kita ini belum cukup selesa. Belum cukup selesa untuk kita beli rumah, untuk kita menyediakan makan minum, untuk kita menyediakan pengangkutan, menyediakan kesihatan, pembelajaran anak-anak. Jadi, keseluruhan pakej yang saya sebutkan ini, menjadi harapan pekerja dengan pendapatan melalui sistem gaji yang ada ini mampu untuk menyediakan pakej tersebut. Pada masa sama, perbelanjaan juga hendaklah adil," katanya.

Selain bantuan dan insiatif, kerjasama pihak majikan juga sangat diperlukan dalam memastikan kebajikan pekerja terjaga terutamanya yang terkesan akibat COVID-19.Majikan mempunyai tanggungjawab dalam mewujudkan hubungan yang baik dengan pekerja supaya budaya kerja yang produktif dapat dilaksanakan.Itu pandangan salah seorang majikan, Datuk Suresh Rao."Kalau kita kira pun, untuk hidup biasa pun, kita perlukan duit yang cukup. Bagi itu, saya rasa dah ok, dan bagi pekerja saya semua 'happy' mereka dengar berita itu, saya sebagai majikan, kata untuk naikkan gaji buat mereka. Lepas itu pekerja bukan sahaja dapat RM1500, kalau rajin, komited akan dapat lebih daripada itu," kata Suresh.

'Pekerja Tonggak Keluarga Malaysia Dalam Pemulihan Negara' amat bertepatan di angkat tema sempena Hari Pekerja yang sinomin dengan usaha kerajaan melahirkan semula golongan pekerja yang produktif dalam membina semula negara.Pekerja yang produktif juga memerlukan persekitaran yang membina serta majikan yang prihatin.Apa yang kita dapat lihat ketika ini, kerajaan terus membantu golongan pekerja ini daripada aspek keselamatan, kebajikan dan juga perlindungan bagi memastikan kelangsungan hidup golongan pekerja sebagai membantu membangunkan negara.Selamat Hari Pekerja tahun 2022.


Ops HRA: lebih 5,000 kenderaan langgar had laju

KUALA LUMPUR, 1 Mei- Hari pertama Ops Hari Raya Aidilfitri (HRA) pada Jumaat menyaksikan sebanyak 5,021 kenderaan yang melewati kamera Sistem Keselamatan Kesedaran Automatik (AWAS) di lebuh raya didapati melanggar had laju dibenarkan.Daripada sejumlah 236, 671 kenderaan yang melewati kamera AWAS di lampu isyarat pula, sebanyak 966 kenderaan didapati melanggar lampu merah.Menurut Jabatan Pengangkutan Jalan (JPJ) dalam satu kenyataan, sebanyak 29 kamera AWAS dipasang bagi memantau kesalahan memandu melebihi had laju manakala 16 lagi untuk kesalahan melanggar lampu isyarat merah beroperasi sepenuhnya sejak Jumaat."Kedua-dua kesalahan itu adalah yang tertinggi dilakukan pengguna jalan raya pada hari pertama Ops HRA."Pelaku kedua-dua kesalahan itu akan dikenakan tindakan mahkamah dan tidak boleh dikompaun mengikut Seksyen 79 Akta 333 (JPJ)," menurut kenyataan itu.Jika disabitkan kesalahan, pengguna jalan raya boleh dikenakan denda sehingga RM2,000.


MDV sediakan peruntukan RM50 juta, bantu usahawan tingkatkan aliran tunai

KUALA LUMPUR, 1 Mei- Sejumlah RM50 juta lagi peruntukan ditambah bagi program Liquidity Financing for Technology Start-Ups, (LIFTS) kelolaan Malaysia Debt Ventures Berhad (MDV).Dana bertujuan memacu pertumbuhan sektor teknologi yang terkesan akibat pandemik.Menurut Ketua Pegawai Eksekutifnya, Nizam Mohamed Nadzri yakin dana tersebut dapat meningkatkan aliran tunai dan mengukuhkan operasi perniagaan syarikat pemula baharu dan sedia ada. "Jadi, pertambahan sebanyak RM50 juta adalah bagi membantu pertumbuhan syarikat dalam fasa pemulihan. Jadi, dana ini boleh digunakan pengembangan operasi," kata Nizam selepas taklimat dan program berbuka puasa bersama media di ibu negara.

(Ketua Pegawai Eksekutif MDV, Nizam Mohamed Nadzri)

Melangkah ke hadapan, pihaknya berhasrat mempelbagaikan strategi pengurusan dana dalam bidang baharu.Ini termasuk teknologi kewangan dan teknologi kesihatan serta teknologi pertanian.


KSM terima 15,313 aduan menerusi aplikasi WFW sejak dilancarkan

KUALA LUMPUR, 1 Mei- Aplikasi digital ‘Working For Workers’ (WFW) yang menjadi platform pekerja termasuk warga asing untuk mengemukakan aduan dan permasalahan berkaitan isu perburuhan, menerima sebanyak 15,313 aduan setakat 17 April lepas, sejak dilancarkan 3 Mei 2021.Menteri Sumber Manusia, Datuk Seri M. Saravanan berkata daripada jumlah itu, sebanyak 14,907 aduan telah diambil tindakan.“Segala isu atau maklum balas yang diterima melalui aplikasi ini akan diambil tindakan melalui kerjasama strategik pejabat buruh di seluruh negara yang berhampiran dengan kawasan premis pekerja berkenaan.“Selain melaporkan isu berkaitan pekerjaan, WFW juga menjadi medium dalam menyampaikan cadangan dan maklum balas bagi memastikan kesejahteraan serta kepentingan pekerja terpelihara di bawah sistem perundangan perburuhan, khususnya Akta Pekerjaan 1955,” katanya dalam ucapan sempena Hari Pekerja 2022 yang disiarkan secara langsung di TV1, hari ini.

(Aplikasi 'Working For Workers' (WFW) digunakan untuk memaklumkan aduan berhubung isu perburuhan)

Menurut Saravanan lagi, bagi mengoptimumkan penggunaan WFW, aplikasi berkenaan akan ditambah baik dengan terjemahan 14 bahasa bagi menggalakkan lebih ramai pekerja terutama pekerja asing untuk menyalurkan sebarang aduan berkaitan hal-hal perburuhan.Sebagai komitmen berterusan dalam memastikan isu buruh paksa dalam negara dapat ditangani secara kolektif dan efektif demi menjaga reputasi dan imej negara, beliau berkata kementerian dengan kerjasama Pertubuhan Buruh Antarabangsa (ILO) telah melancarkan Pelan Tindakan Nasional Berhubung Buruh Paksa (2021-2025).Menyentuh mengenai pasaran pekerjaan yang kini lebih berorientasikan pasaran pekerja seperti ekonomi gig yang menawarkan pendapatan lebih tinggi berdasarkan kemahiran, Kementerian Sumber Manusia (KSM) akan meneliti keperluan penggubalan perundangan khusus bagi mengawal selia dan melindungi kebajikan pekerja sektor gig.“Ketika ini kira-kira empat juta rakyat Malaysia telah menyertai ekonomi gig berbanding hanya 500,000 orang sebelum pandemik COVID-19.“Kementerian sentiasa prihatin terhadap keperluan pekerja gig dan memberi jaminan bahawa isu status pekerja gig di negara ini terutamanya dari segi kawal selia aspek perundangan akan diteliti secara komprehensif dengan pelbagai pihak,” tambahnya.Dalam pada itu, KSM akan sentiasa berusaha untuk memastikan kesejahteraan dan kebajikan warga pekerja terus terpelihara.


120 anak yatim terima sumbangan hari raya daripada YAYSH

BANDAR BAHARU, 1 Mei- 120 anak-anak yatim di enam daerah di Kedah menerima sumbangan hari raya Aidilfitri daripada Yayasan Anak-anak Yatim Sultanah Haminah (YAYSH) bagi tahun 2022.  Daerah terlibat ialah Baling, Sik, Bandar Baharu, Kubang Pasu, Yan dan Pendang.  Ahli Lembaga Pengarah YAYSH, Datuk Rosli Awang berkata sumbangan diserahkan secara berperingkat-peringkat di daerah terlibat bermula 24 April lalu.  "Kesemua anak-anak yatim berkenaan menerima bantuan berupa kelengkapan hari raya, duit raya dan hamper. Saya berharap dengan sumbangan ini, sedikit sebanyak dapat membantu anak-anak yatim sekalian bagi meringankan beban perbelanjaan membeli kelengkapan hari raya Aidilfitri," kata Rosli kepada pemberita menerusi ucapannya pada Majlis Pengurniaan dan Sumbangan Aidilfitri Yayasan Anak-anak Yatim Sultanah Haminah 2022 peringkat Daerah Bandar Baharu di Pejabat Daerah Bandar Baharu, Kedah.

(Majlis Pengurniaan Sumbangan Aidilfitri YAYSH disempurnakan Che Puan Besar Kedah, Tuanku Hajah Haminah Hamidun di Pejabat Daerah Bandar Baharu)

Seramai 20 penerima dari Daerah Bandar Baharu menerima sumbangan yang disampaikan oleh Che Puan Besar Kedah, Tuanku Hajah Haminah Hamidun.  Ia merupakan acara tahunan yayasan itu bagi membantu anak-anak yatim dari keluarga kurang berkemampuan di negeri itu.


Peranan KRT penting jadi mata, telinga pihak berkuasa elak berlaku jenayah

SUNGAI PETANI, 1 Mei - Kementerian Perpaduan Negara berharap Kawasan Rukun Tetangga (KRT) menjadi mata dan telinga bagi pihak berkuasa dalam usaha memastikan kawasan kejiranan sentiasa selamat daripada kejadian jenayah.Timbalannya, Senator Wan Ahmad Fayhsal Wan Ahmad Kamal berkata, oleh itu kira-kira 3,000 KRT di seluruh di negara perlu bersedia bagi mengelakkan rumah yang ditinggal daripada dipecah masuk."Kementerian telah menyalurkan peruntukkan sebanyak RM6,000 kepada setiap KRT yang aktif bagi melaksanakan pelbagai aktiviti terutama kawalan keselamatan di kawasan masing-masing. "Antara peranan utama KRT sepanjang cuti perayaan ini adalah melakukan rondaan khususnya di kawasan perumahan sekitar Kuala Lumpur serta Selangor yang penduduknya ramai pulang ke kampung halaman masing-masing," katanya.

Ketika ini KRT mempunyai kira-kira 50, 000 ahli berdaftar di seluruh negara.


Kerajaan setuju beri 'ganjaran' sempena Hari Pekerja 2022

KUALA LUMPUR, 1 Mei - Sebagai pengiktirafan dan penghargaan kepada golongan pekerja dalam menjana kemajuan negara, kerajaan bersetuju memberi 'ganjaran' sempena sambutan Hari Pekerja 2022 bertemakan “Pekerja Tonggak Keluarga Malaysia Dalam Pemulihan Negara”.Perdana Menteri Datuk Seri Ismail Sabri Yaakob berkata hadiah itu termasuk kerajaan akan menanggung 80 peratus jumlah caruman individu bekerja sendiri menerusi Skim Keselamatan Sosial Pekerjaan Sendiri di bawah Pertubuhan Keselamatan Sosial (Perkeso) dengan sasaran sekurang-kurangnya sejuta ahli Keluarga Malaysia mendapat manfaat itu.

(Perdana Menteri Datuk Seri Ismail Sabri Yaakob ketika berucap sempena Hari Pekerja 2022)

Selain itu, melalui Program Pembiayaan Insurans Kenderaan Keluarga Malaysia atau MyEzCover.com yang diperkenalkan mulai hari ini (1 Mei), penjawat awam akan ditawarkan pakej pembiayaan secara ansuran sehingga 10 bulan tanpa sebarang caj faedah dan skim akan diperluaskan kepada sektor swasta."Program ini akan dilaksanakan Kementerian Sumber Manusia dengan kerjasama Perkeso dan Angkatan Koperasi Kebangsaan Malaysia Berhad (ANGKASA)," katanya dalam ucapan khas sempena Hari Pekerja 2022 yang disiarkan secara langsung di TV1 RTM, hari ini.Ismail Sabri berkata gaji minimum RM1,500 yang berkuat kuasa hari ini pula merupakan hadiah kepada golongan pekerja atas dedikasi tanpa jemu dalam membangunkan ekonomi negara.


Tercampak 10 meter dari kenderaan pemandu teksi maut kemalangan

PUTRAJAYA, 1 Mei, - Seorang pemandu teksi maut selepas tercampak keluar kira-kira 10 meter dari kenderaan yang dipandunya selepas terbabas di susur keluar Lapangan Terbang Antarabangsa Kuala Lumpur 2 (klia2) awal pagi tadi.Mangsa, 38 tahun meninggal di tempat kejadian dalam kejadian awal pagi itu.Pengarah Bomba Selangor Norazam Khamis berkata Pusat Gerakan Operasi (PGO) Selangor Jabatan Bomba dan Penyelamat Malaysia menerima panggilan pukul 6.14 pagi daripada orang awam yang melaporkan kemalangan di susur keluar klia2 membabitkan dua kenderaan.Beliau berkata jentera digerakkan dan tiba di lokasi kejadian pada 6.24 pagi sebelum operasi menyelamat ditamatkan pukul 6.50 pagi.

"Kemalangan melibatkan dua buah kenderaan menyebabkan pemandu teksi jenis Toyota Innova meninggal dunia di tempat kejadian...seorang lagi mangsa yang memandu Perodua Alza tidak mengalami kecederaan," katanya dalam satu kenyataan di sini hari ini.


Kanak-kanak OKU rentung rumah terbakar di Saratok

SARATOK, 1 Mei - Seorang kanak-kanak perempuan Orang Kurang Upaya (OKU) ditemui rentung dalam kebakaran sebuah rumah di Kampung Tanjung Hulu, Jalan Abang Hj Puteh Alias, Saratok, pada malam Sabtu.Mayat Aleeysa Mad Ali, 12, ditemukan di dalam bilik tidur rumah dua tingkat itu ketika operasi pemadaman dijalankan.Jurucakap Pusat Gerakan Operasi Bomba Negeri Sarawak berkata, pihaknya menerima laporan berhubung kebakaran tersebut pada jam 8.18 malam.Beliau berkata, sepasukan tujuh anggota dari Balai Bomba dan Penyelamat (BBP) Saratok dikerahkan ke lokasi kejadian sebaik menerima panggilan itu."Setibanya di lokasi, komander operasi melaporkan rumah dua tingkat itu terbakar keseluruhannya."Kebakaran dikawal pada 8.45 malam dan pemeriksaan mendapati seorang kanak-kanak perempuan rentung di dalam bilik tidur rumah terbabit," katanya dalam satu kenyataan pada Sabtu.

Menurut kenyataan itu, enam lagi penghuni membabitkan dua lelaki dan empat wanita berjaya menyelamatkan diri."Siasatan lanjut dijalankan untuk mengenal pasti punca kejadian itu," katanya.


PM - Kerajaan sentiasa hargai sumbangan pekerja keluarga Malaysia

KUALA LUMPUR, 1 Mei - Kerajaan sentiasa menghargai sumbangan pekerja Keluarga Malaysia, menurut Perdana Menteri Datuk Seri Ismail Sabri Yaakob.Beliau berkata tema Hari Pekerja tahun ini ‘Pekerja Tonggak Keluarga Malaysia Dalam Pemulihan Negara’ mencerminkan aspirasi kesepaduan, kesepakatan dan jalinan kerjasama Keluarga Malaysia untuk bersama berganding bahu memulihkan ekonomi negara.

“Selamat Hari Pekerja saya ucapkan kepada semua warga pekerja yang diyakini akan kekal berdaya tahan dan terus menjadi rakan strategik dalam membangunkan ekonomi negara,” katanya menerusi hantaran di Facebook beliau hari ini.


JPJ Perlis sita dua buah bas ekpress

KANGAR 1 Mei - Akibat gagal menyediakan dua orang pemandu dan bunga tayar haus berlebihan atau tayar botak, antara dua kesalahan serius yang dikesan oleh pihak JPJ Perlis semasa menjalankan pemeriksaan bas ekpress di Terminal Bas Bukit Lagi, Kangar, malam tadi.Kedua-dua pemandu bas ekpress itu dikenakan tindakan dibawah Kaedah 10(b) dan Kaedah 105, Kaedah-kaedah Pengangkutan Jalan bagi kesalahan tiada pemandu kedua bagi setiap perjalanan bas ekpress dan tayar botak atau bunga tayar haus berlebihan.

Menurut Pengarah JPJ Perlis, Fatimah Mohamed Ali Piah, kedua-dua bas ekpress tersebut telah disita sementara oleh pihaknya, sehingga pihak pengusaha syarikat bas ekpress tersebut menyediakan dua orang pemandu dan menukar tayar bas yang tidak mematuhi piawaian yang ditetapkan oleh pihak JPJ.Tindakan menyita sementara bas-bas ekpress tersebut demi keselamatan penumpang kerana sikap pengusaha bas ekpress yang gagal mematuhi peraturan dan piawaian yang ditetapkan oleh pihak JPJ.Beliau memaklumkannya ketika mengetuai operasi khas sempena OPS Hari Raya Aidilfitri di Terminal Bas Bukit Lagi, Kangar


10 Ribu pelajar UPM mula balik kampung

SERDANG, 1 Mei - Seramai 10,000 pelajar Universiti Putra Malaysia (UPM) dari Kampus Serdang, Selangor dan Bintulu, Sarawak, mula bergerak pulang ke kampung masing-masing secara berperingkat sempena cuti Aidilfitri kali ini.Timbalan Naib Canselor (Hal Ehwal Pelajar dan Alumni) UPM, Prof Dr Arifin Abdu berkata, pergerakan pulang pelajar sempena cuti Aidilfitri ini tidak seperti situasi sepanjang dua tahun berdepan pandemik Covid-19, di mana semua penghantaran pulang pelajar perlu mematuhi segenap prosedur operasi standard (SOP) Majlis Keselamatan Negara (MKN) dan Kementerian Pengajian Tinggi (KPT) membabitkan jentera pelbagai entiti dengan kerjasama Majlis Perwakilan Pelajar UPM (MPPUPM) serta Majlis Perwakilan Kolej.Kali ini para pelajar lebih selesa memilih untuk mengatur pergerakan sendiri pulang berhari raya di kampung dengan dijemput menggunakan kenderaan keluarga, selain menggunakan kenderaan sendiri dan tidak kurang juga yang memilih untuk menggunakan pengangkutan awam seperti perkhidmatan bas atau kapal terbang.Arifin berkata, pihaknya menyediakan secara purata enam buah bas setiap hari bagi menghantar pelajar ke KLIA sehingga pagi Hari Raya.

(Timbalan Naib Canselor (Hal Ehwal Pelajar dan Alumni) UPM, Prof Dr Arifin Abdu)

“Sebahagian pelajar telah pulang ke kampung halaman sejak 16 April lalu bersempena cuti Nuzul Alquran dan tidak kembali semula ke kampus kerana tiada keperluan makmal atau sebagainya dan mengikuti kelas pengajian secara dalam talian di kediaman masing-masing,” tambah beliau.Menurut Ketua Bahagian Hal Ehwal Pelajar (BHEP) UPM, En Nuruliman bin Ibrahim, hasil bancian yang telah dijalankan menunjukkan 435 pelajar sahaja yang memilih tinggal di kampus sepanjang Aidilfitri.Pihak BHEP dengan kerjasama kolej-kolej kediaman telah memastikan semua pelajar disediakan dengan perkhidmatan makanan bermula dari malam raya hingga ke hari raya kedua."Semua pelajar berkenaan akan disantuni sebaik mungkin supaya suasana Aidilfitri turut diraikan bersama-sama," katanya di sini.


Penduduk lega harimau masuk perangkap

KEMAMAN, 1 Mei - Kebimbangan kira-kira 300 keluarga di Perumahan Rantau Bukit, di sini dengan kemunculan seekor harimau kumbang sejak seminggu lalu akhirnya selesai selepas haiwan liar itu berjaya ditangkap pada awal pagi tadi.  Harimau kumbang betina seberat antara 30 hingga 40 kilogram itu berjaya ditangkap kira-kira jam 5.30 pagi tadi dengan menggunakan sebuah perangkap yang dipasang sejak Isnin lalu.  Kelibat haiwan liar yang dipercayai tersesat dari Hutan Simpan Bukit Palus dekat bandar Kerteh itu telah menyebabkan penduduk di kawasan berkenaan hidup dalam kebimbangan dan tidak selamat.  Harimau kumbang berkenaan sering dilihat berkeliaran di kawasan halaman kediaman penduduk dan keadaan itu menyebabkan mereka tidak berani keluar dari rumah mereka.  Keadaan itu juga dibimbangi akan mendatangkan bahaya kepada pekerja dan pengawal keselamatan yang sering bertugas di sekitar kawasan perumahan itu yang berisiko diserang terutamanya kanak-kanak.  Mereka bersyukur kerana haiwan liar berkenaan berjaya ditangkap dan kini mereka tidak perlu bimbang untuk melakukan aktiviti harian sebagaimana sebelum ini.

(Harimau kumbang betina seberat antara 30 hingga 40 kilogram berjaya ditangkap)

"Syukur alhamdulillah sebab sekarang bulan puasa, budak-budak pergi tarawih naik basikal, jadi kita risau, dan bila harimau dah ditangkap, harapnya tiada lagi keturunan harimau ini datang lagi, dan alhamdulillah lah kucing pun kita sudah boleh lepaskan macam biasa," kata Nor Azlinda Saadon, penduduk kampung di sini. "Harimau dah tangkap rasa selamat, di rantau bukit ini, kita nak membuat rondaan pun rasa selamat, budak - budak, orang surau dan orang sekitar kampung ini hendak pergi sembahyang tarawih pun selamat," kata Mohd Yazid Yusri, pengawal keselamatan kampung di sini.  Sementara itu, Pengarah Jabatan Perlindungan Hidupan Liar dan Taman Negara (PERHILITAN), Terengganu, Loo Kean Seong ketika dihubungi mengesahkan mengenai penangkapan haiwan liar itu.  Menurut Loo, pihaknya telah menggunakan umpan ayam yang diletakkan di dalam sebuah perangkap bagi menangkap harimau kumbang berkenaan.  Loo berkata, harimau kumbang berusia antara 6 hingga 7 tahun itu akan dihantar ke habitat asalnya di sekitar kawasan hutan Terengganu yang jauh dari penempatan manusia bagi memastikan ianya tidak mengganggu penduduk lagi.


Aidilfitri: Pengusaha bas persiaran kembali bernafas

ALOR SETAR, 1 Mei - Pengusaha bas persiaran kini boleh menarik nafas lega apabila perkhidmatan tersebut kembali beroperasi selepas dua tahun menyepi akibat pelaksanaan Perintah Kawalan Pergerakan, PKP bagi mengekang penularan wabak Covid-19.Malah perkhidmatan bas persiaran mendapat sambutan yang amat menggalakkan daripada orang ramai terutama mahasiswa dan mahasiswi Institusi Pengajian Tinggi Awam, (IPTA) yang mahu pulang menyambut Hari Raya Aidilfitri di kampung halaman masing-masing.Menurut Ketua Pegawai Eksekutif, Bintong Ekspress and Holidays Sdn Bhd, Zambri Mat, untuk perayaan kali ini, kesemua 18 buah bas persiaran milik syarikatnya telah habis ditempah oleh mahasiswa dari Universiti Malaysia Perlis, (UNIMAP) melibatkan perjalanan dari Perlis ke Lembah Klang dan Pantai Timur.Manakala perjalanan Universiti Teknologi MARA, UiTM Shah Alam dan Puncak Perdana menuju ke Pantai Timur dan Utara.Beliau berkata, bas berkenaan disewa dan diselaras oleh Majlis Perwakilan Pelajar, MPP di IPT berkenaan dan harga tiket yang ditawarkan juga lebih rendah berbanding bas ekspress.

(Perkhidmatan bas persiaran mendapat sambutan menggalakkan)

Katanya, penghantaran kira-kira 1,400 mahasiswa dan mahasiswi ke destinasi masing-masing dilakukan secara berperingkat-peringkat bermula 29 April hingga semalam."Alhamdulillah dengan izin Allah SWT perniagaan kami boleh kembali beroperasi dan juga dapat kembali memberi perkhidmatan kepada masyarakat untuk pulang berhari raya di kampung halaman selepas dua tahun tidak mengecapi nikmat berhari raya bersama keluarga."Daripada pihak kami pengusaha-pengusaha bas persiaran syukurlah diatas keputusan yang pihak kerajaan buat yang tepat untuk memberi kelonggaran membuka kembali perniagaan-perniagaan, pasaran ekonomi dan seterusnya mampu mengembirakan semua rakyat Malaysia untuk menyambut lebaran pada tahun ini," katanya kepada RTM selepas membawa anak-anak yatim dan asnaf membeli kelengkapan hari raya Aidilfitri di sebuah pusat beli belah di sini.Seramai 50 anak-anak yatim dan asnaf dari kawasan Dewan Undangan Negeri, DUN Alor Mengkudu menerima sumbangan pembelian kelengkapan hari raya berjumlah 200 ringgit setiap seorang daripada Bintong Ekspress & Holiday.Manakala syarikat Usima Sdn Bhd menyumbang sejumlah wang zakat kepada penerima yang layak.


Bot pukat bilis terbakar, 24 nelayan nyaris maut

LANGKAWI, 1 Mei - Seramai 24 kru bot nelayan pukat bilis termasuk tekong nyaris maut selepas bot mereka terbakar di perairan Pulau Buyong di sini, pada malam Sabtu.Ketua Polis Daerah Langkawi, Asisten Komisioner Shariman Ashari berkata, semua kru diselamatkan oleh bot bilis dan nelayan lain yang berada berhampiran lokasi kejadian.Menurutnya, kejadian dipercayai berlaku sekitar dalam 7.30 malam, namun tiada mangsa yang mengalami kecederaan serius."Beberapa bot nelayan berdekatan membantu memadamkan kebakaran bot pukat bilis yang terbakar itu seterusnya menyelamatkan kesemua kru," katanya dalam kenyataan pada Sabtu.

(24 nelayan berjaya diselamatkan oleh nelayan lain yang berhampiran lokasi kejadian/FOTO Polis Marin)

Shariman berkata, pihaknya menerima makluman tentang kejadian daripada Pegawai Pemerintah Markas Operasi (PPMO) Pasukan Polis Marin Wilayah Satu Langkawi mengenai kebakaran bot bilis KH 455."Pasukan Polis Marin turut memaklumkan kepada Maritim Langkawi untuk bertindak."Kesemua mangsa dibawa balik ke Pangkalan Polis Marin Bukit Malut oleh bot Pasukan Polis Marin," katanya.


'Super Agent' Mino Raiola meninggal dunia

MILAN, 1 Mei - Mino Raiola, salah seorang ejen bola sepak paling berpengaruh dengan pelanggan berprofil tinggi termasuk Paul Pogba dan Erling Haaland, telah meninggal dunia pada usia 54 tahun, umum keluarganya pada Sabtu.“Dalam kesedihan yang tidak terhingga, kami berkongsi pemergian ejen bola sepak yang paling prihatin dan menakjubkan,” kata keluarga warga Itali itu dalam satu mesej di Twitter."Mino berjuang habis-habisan dengan kekuatan yang sama dia letakkan di meja rundingan untuk mempertahankan pemain kami. Seperti biasa, Mino membuat kami bangga."

Keluarga Raiola tidak mendedahkan tentang penyakit yang dihidapinya.Dia sebelum ini menjalani rawatan di hospital San Raffaele di sini dan dilaporkan pulih.Kematiannya berlaku dua hari selepas media Itali melaporkan dia meninggal dunia.Sepanjang kerjayanya sebagai salah satu ejen sukan paling berpengaruh dan watak paling kontroversi, Raiola membina portfolio pemain bama besar termasuk penyerang AC Milan, Zlatan Ibrahimovic. -AFP


3 mayat dengan tangan terikat ditemukan berhampiran Bucha

(Tiga mayat dengan tangan terikat ditemukan di sebuah lubang di Ukraine/REUTERS)

KIEV, 1 Mei - Mayat tiga lelaki dengan tangan terikat ditemukan di sebuah lubang berhampiran Bucha, sebuah daerah dekat Kiev yang telah menjadi sinonim dengan dakwaan jenayah perang Rusia, kata polis Ukraine.“Pada 29 April (Sabtu), sebuah lubang dengan mayat tiga lelaki ditemukan di daerah Bucha."Tangan mangsa diikat, kain menutup mata dan ada yang mulutnya disumbat. Terdapat kesan penyeksaan pada mayat, selain kesan tembakan di pelbagai bahagian badan,” kata satu kenyataan polis

(Polisi Kiev, Ukraina mendapati mayat tiga pria dengan tangan terikat/REUTERS)

Bucha menjadi tajuk utama global apabila berpuluh-puluh mayat berpakaian awam ditemukan di daerah itu pada awal April, selepas tentera Rusia berundur susulan pendudukan selama sebulan.Sejak itu, semakin banyak mayat ditemukan di sana dan di bandar dan kampung sekitarnya, dengan polis Kiev pada hari Sabtu memberikan angka keseluruhan 1,202.-AFP


Lebih 5,000 kenderaan langgar had laju pada hari pertama Ops Hari Raya Aidilfitri

KUALA LUMPUR, 1 Mei - Sebanyak 5,021 daripada 750,903 kenderaan yang melewati kamera Sistem Keselamatan Kesedaran Automatik (AWAS) di lebuh raya semalam dikesan melanggar had laju dibenarkan.Jabatan Pengangkutan Jalan (JPJ) dalam kenyataan malam tadi memaklumkan, daripada sejumlah 236,671 kenderaan yang melewati kamera AWAS di lampu isyarat pula, 966 didapati melanggar lampu merah.Menurut kenyataan itu, sebanyak 29 kamera AWAS dipasang bagi memantau pematuhan had laju dan 16 untuk memantau pematuhan lampu isyarat, beroperasi sepenuhnya sejak semalam.

(Lebuhraya Utara-Selatan berhampiran Plaza Tol Senawang menuju ke Selatan dan Utara/BERNAMA)

Pada hari pertama Ops Hari Raya Aidilfitri (HRA) 2022, kesalahan memandu melebihi had laju dan melanggar isyarat lampu merah adalah yang tertinggi dilakukan pengguna jalan raya.Pelaku kedua-dua kesalahan akan dikenakan tindakan mahkamah dan tidak boleh dikompaun mengikut Seksyen 79 Akta 333 (JPJ)."Sekiranya disabitkan kesalahan, boleh dikenakan denda sehingga RM2,000. Pengguna jalan raya dinasihatkan supaya mematuhi peraturan yang ditetapkan bagi menjamin keselamatan, seterusnya menurunkan kadar kemalangan dan kematian di jalan raya," katanya. -BERNAMA


Aidilfitri: Tindakan tegas akan diambil terhadap individu langgar peraturan dan undang-undang jalan raya

JOHOR BAHRU, 1 Mei - Jabatan Siasatan dan Penguatkuasaan Trafik (JSPT) akan mengambil tindakan tegas terhadap mana-mana individu yang melanggar peraturan dan undang-undang jalan raya sepanjang musim perayaan Aidilfitri.Semua pengguna jalan raya diingatkan supaya memandu secara berhemah dan tidak mementingkan diri sehingga membahayakan diri sendiri dan orang lain.

Pengarah JSPT, Datuk Mat Kasim Karim menegaskan, pengguna jalan raya perlu sentiasa bersabar dan mengawal emosi, serta tidak melakukan provokasi yang boleh merugikan diri sendiri.  "67 pegawai dan 365 anggota JSPT Johor akan bertugas sepanjang Aidilfitri.  "Lokasi-lokasi panas yang telah dikenalpasti akan diberi tumpuan bagi penguatkuasaan dan pemantauan," katanya semasa melakukan lawatan menyantuni anggota JSPT bertugas di Simpang Bangunan Sultan Iskandar (BSI) - Jalan Lingkaran Dalam di sini.Terdahulu, beliau meninjau Op Selamat 18 Hari Raya Aidilfitri 2022 melalui udara dan darat untuk melihat sendiri pergerakan kenderaan di laluan-laluan utama bagi memastikan kelancaran aliran trafik dalam penugasan Op Lancar.


Aidilfitri: aliran trafik di beberapa lebuh raya perlahan

(Keadaan aliran trafik Plaza Tol Gombak arah Lebuhraya Pantai Timur semasa tinjauan malam ini/FOTO BERNAMA)

KUALA LUMPUR,30 April- Aliran trafik di beberapa lebuh raya dan jalan utama menuju ke utara, selatan dan Pantai Timur bergerak perlahan berikutan orang ramai pulang ke kampung untuk menyambut Aidilfitri. Tinjauan di Twitter Lembaga Lebuhraya Malaysia setakat 9.30 malam ini mendapati aliran trafik tinggi dan perlahan sejauh 6.3 kilometer (km) di Gombak menuju ke Genting Sempah, Pahang.Selain itu, aliran trafik juga perlahan sejauh 5.9 km dari Genting Sempah ke arah Bukit Tinggi.Sementara itu, di utara, PLUS melaporkan aliran trafik juga perlahan sejauh 10 km dari Gopeng ke Simpang Pulai, Perak namun lancar di jalan persekutuan.

(Menurut Pihak Konsesi Anih Berhad, trafik sesak menuju ke Genting Sempah seterusnya ke Bentong menghala ke Pantai Timur)

Di Negeri Sembilan, aliran trafik keluar masuk ke Seremban sejak 6 petang hingga 8 malam ini terkawal dan berjalan lancar.Tinjauan trafik turut mendapati tiada kesesakan dan pertambahan kenderaan luar biasa dari kedua-dua arah di Lebuhraya Utara-Selatan berhampiran Plaza Tol Seremban.Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik.- BERNAMA


DBKL kekal berkhidmat untuk warga kota menjelang lebaran

KUALA LUMPUR, 30 April- Perkhidmatan perbandaran yang disedia Dewan Bandaraya Kuala Lumpur (DBKL) diteruskan seperti biasa meski kebanyakan warga kota telah pulang ke kampung halaman untuk berhari raya.Secara keseluruhan, hampir 2,000 penguat kuasa DBKL akan bertugas sepanjang cuti perayaan Aidilfitri.Menurut Pengarah Eksekutif (Pembangunan Sosioekonomi) DBKL, Datuk Anwar Mohd Zain, bilik gerakan juga kekal dibuka setiap hari selama 24 jam bagi menerima sebarang aduan daripada masyarakat."DBKL akan sentiasa memastikan kita punya perkhidmatan kepada warga kota yang tinggal di bandar raya ini masih lagi diteruskan. Antaranya, kita telah membuka bilik gerakan khas sempena hari raya ini di mana semua aduan atau apa sahaja panggilan boleh disalurkan ke sini dan kita akan ada pasukan untuk bertindak," kata Anwar kepada pemberita RTM dalam satu temu bual.

Persediaan menghadapi situasi kecemasan termasuk banjir dan banjir kilat telah dilaksana selain lokasi penempatan sementara untuk penduduk terjejas juga disediakan.


ETS pilihan perantau elak kesesakan balik berhari raya

KUALA LUMPUR, 30 April- Cepat, selesa dan paling utama menjadi alternatif mengelak kesesakan jalan raya, antara faktor utama mengapa golongan perantau memilih perkhidmatan tren elektrik, ETS untuk pulang ke kampung halaman.

Menteri Pengangkutan, Datuk Seri Dr Wee Ka Siong semalam megumumkan, bagi perkhidmatan ETS, sebanyak 130,361 tiket atau 82 peratus bagi 82 perjalanan terjual manakala sebanyak 3,751 tiket atau 85 peratus bagi ETS tambahan (KL Sentral-Padang Besar) terjual.Beliau berkata, bagi perkhidmatan antara bandar pula sebanyak 19,268 tiket atau 24 peratus terjual manakala bagi Ekspres Khas Keluarga Malaysia (KL Sentral-Tumpat) 1,146 tiket atau 82 peratus terjual.Malah, jumlah itu lebih tinggi berbanding 2 tahun tahun lalu sebelum Perintah Kawalan Pergerakan dilaksanakan.Jumlah tiket yang terjual tersebut merangkumi ETS, ETS Tambahan, KTM Intercity, dan Ekspress Khas Keluarga Malaysia.Perkhidmatan ETS biasa merangkumi 32 perjalanan, dari Kuala Lumpur ke Padang Besar.Bagi Mohd Nazir Jasin yang berasal dari Perlis, ETS sememangnya pilihan tepat mengelak berada berjam-jam lamanya di atas jalan raya."Kebiasaannya, kalau bukan pada waktu cuti perayaan seperti hari raya pun sudah mengambil masa sehingga 8 jam, apatah lagi kalau jalan sesak boleh menjadi sehingga 14 jam, jadi ETS la penyelesaiannya," katanya kepada Berita RTM.Sementara itu, Mohd Hamizat berkata, pengalamannya menghadapi kesesakan di lebuh raya pada musim perayaan terutama tahun sebelum negara dilanda COVID-19 menjadi kayu pengukur untuknya bersedia lebih awl merancang perjalanan pulang ke kampung.

(Perkhidmatan ETS biasa merangkumi 32 perjalanan, dari Kuala Lumpur ke Padang Besar)

"Tahun-tahun sebelum ni perjalanan balik ke negeri-negeri Utara pun dah mengambil masa sampai 14 ja, jadi saya sekeluarga dah serik, naik ETS sahaja tahun ini, lebih mudah, jimat masa, sampai cepat," katanya.Seorang lagi perantau dari Sungai Petani, Mohd Firdaus Fazil berkata, perjalanan yang singkat mengelakkan dinya keletihan terutama ketika menjalani ibadah puasa."Saya mahu sampai cepat, tak sabar nak bertemu keluarga, Kalau saya nak balik ke Sungai Petani, jarak perjalanan ETS ini bertolak pukul 9.50 pagi, sebelah petang dalam pukul 2.15 saya dah sampai."Kalau saya gunakan lebuh raya, kesesakan dijangka luar biasa, .mungkin 10 jam, tak sanggup rasanya," katanya.Bagi laluan Pantai Timur, tren tambahan Ekspres Khas Keluarga Malaysia telah melakukan perjalanan pertama, semalam.Laporan wartawan Berita RTM, Mohan Chinnasamy.


Ayam dijual RM5 seekor, Jualan Harga Patut Syawal bantu rakyat berhari raya

TANJUNG KARANG, 30 April- Serendah RM5 seekor ayam ditawarkan pada program Jualan Harga Patut Syawal di Padang Astaka, Sungai Besar.Ia melibatkan sejumlah 20,000 ekor ayam bagi persiapan Aidilfitri.Menteri Pembangunan Usahawan dan Koperasi, Tan Sri Noh Omar berkata kira 10,000 kilogram daging lembu juga ditawarkan dengan kadar RM30 sekilogram."Jualan murah ini akan bermula hari ini dan sampai besok, dimana diantara barang yang dijual yang mendapat sambutan daripada rakyat adalah ayam."Seekor ayam kita jual RM5 sahaja tetapi terhad kepada dua ekor seorang. Maka, hari ini kita jual 10,000 ekor, besok kita jual 10,000 ekor lagi. Jadi, keseluruhan adalah 20,000 ekor," kata Noh Omar kepada pemberita RTM pada program jualan tersebut.

(Menteri KUSKOP, Tan Sri Noh Omar/Fail)

Turut hadir, Presiden Angkasa Datuk Seri Dr Abdul Fattah Abdullah dan Pengarah Suruhajaya Koperasi Malaysia (SKM) Selangor Rozdeen Mohd Jaafar.Tambah Noh, program ini diadakan bersempena sambutan Hari Raya Aidilfitri selain mengurangkan beban rakyat terutama golongan B40.Selain itu, Angkatan Koperasi Kebangsaan Malaysia Berhad (Angkasa) juga mengambil peluang dalam menjual barang-barang keperluan asas serendah RM2 seunit.Noh Omar, turut mengambil kesempatan menyantuni sejumlah 3,000 golongan asnaf di Parlimen Tanjung Karang.


Lagi pencemaran air, Air Selangor umum henti tugas LRA Sungai Semenyih

KUALA LUMPUR, 30 April- Syarikat Air Selangor hari ini memaklumkan kepada orang awam berikutan henti tugas sementara Loji Rawatan Air (LRA) Sungai Semenyih pada pada tengah hari tadi.Ia susulan berlaku insiden pencemaran yang dikesan di muka sauk Stesen Pam Air Mentah Jenderam Hilir."Walau bagaimanapun, memandangkan bacaan pencemaran bau telah berada pada tahap 0 ton pada jam 4 petang, 30 April 2022, LRA Sg Semenyih sudah mula beroperasi bagi memulakan proses pembersihan," kata kenyataan dimuat naik di Facebook Lembaga Urus Air Selangor (LUAS) petang ini.Bekalan air bersih dan terawat dijangka akan dapat disalurkan secara berperingkat kepada para pengguna bermula jam 12.30 pagi, 1 Mei 2022. Sebanyak 463 kawasan di lima wilayah Air Selangor terjejas iaitu Petaling (172 kawasan), Hulu Langat (54 kawasan), Sepang (194 kawasan), Putrajaya (23 kawasan) dan Kuala Langat (20 kawasan) mengalami gangguan bekalan air tidak berjadual.

(Loji Rawatan Air (LRA) Sungai Semenyih/Fail)

Bantuan alternatif melalui lori tangki telah digerakkan kepada para pengguna dengan keutamaan diberikan kepada premis-premis kritikal.Air Selangor sedang mengambil segala usaha bagi meminimakan impak gangguan kepada para pengguna yang terjejas.


Hukuman mati D. Nagaenthran, tak jejas hubungan Malaysia-Singapura- Saifuddin

KUALA LUMPUR, 30 April- Hubungan Malaysia dengan Singapura tidak terjejas susulan kes D. Nagaenthran, rakyat Malaysia yang menjalani hukuman mati di Penjara Changi pada Rabu lalu.Dia didapati bersalah menyeludup dadah ke republik itu, 13 tahun lalu.Menteri Luar, Datuk Seri Saifuddin Abdullah berkata, Malaysia menghormati sepenuhnya undang-undang dilaksana Singapura.Jelas beliau, ia bukan kes pertama membabitkan rakyat Malaysia yang terpaksa menjalani hukuman mati di Singapura."Kerajaan Malaysia telah cuba sedaya upaya untuk mendapatkan keampunan dan memohon hukuman ke atas Nagaenthran dikurangkan," katanya.Saifuddin berkata, beliau telah mengutus surat kepada rakan sejawatnya di Singapura berhubung perkara berkenaan.Perkara sama turut dilakukan Perdana Menteri, Datuk Seri Ismail Sabri Yaakob, yang mengutus surat kepada Perdana Menteri Singapura.Yang di-Pertuan Agong Al-Sultan Abdullah Ri'ayatuddin Al-Mustafa Billah juga mengutus surat kepada Presiden Republik Singapura.Pada minggu akhir sebelum hukuman dilaksanakan, Perdana Menteri dan Saifuddin, sekali lagi mengutus surat kepada republik berkenaan, termasuk mencadangkan pertukaran banduan.Kedua-dua surat dibalas dengan baik kerajaan Singapura, meski cadangan pertukaran banduan tidak diterima ketika ini.


Gangguan bekalan air di ibu negara dijangka pulih malam ini

KUALA LUMPUR, 30 April- 15 kawasan sekitar ibu negara mengalami gangguan bekalan air tidak berjadual susulan kerja pembaikan insiden paip pecah di Rumah Pam Pudu Ulu Baru, Taman Pertama.Pengurusan Air Selangor Sdn Bhd (Air Selangor) menerusi satu hantaran di facebook memaklumkan kerja pembaikan mula dilaksana pukul 11.30 pagi tadi dan dijangka siap sepenuhnya pada pukul 9.30 malam ini.Bekalan air akan mula disalurkan secara berperingkat kepada premis pengguna setelah kerja pembaikan siap dilaksanakan.15 kawasan terjejas melibatkan Bukit Permai Industri, Kampung Cheras Baru, Pandan Bistari, Taman Bukit Pandan, Taman Bukit Permai, Taman Bukit Teratai, Taman Mawar, Taman Mega Jaya, Taman Melur, Taman Mestika, Taman Muda, Taman Pandan Mewah, Taman Putra, Taman Saga dan Taman Seraya.Bantuan alternatif melalui lori tangki digerakkan ke kawasan yang terjejas dengan memberi keutamaan kepada premis kritikal sepanjang tempoh gangguan.


Keluarga Malaysia dijemput hadir rumah terbuka PM, Jemaah Menteri 8 Mei ini

PUTRAJAYA, 30 April - Seluruh Keluarga Malaysia dijemput menghadiri Majlis Rumah Terbuka Hari Raya Aidilfitri 2022 Perdana Menteri, Datuk Seri Ismail Sabri Yaakob dan ahli Jemaah Menteri pada 8 Mei ini.Menerusi hantaran di laman Facebook, Jabatan Perdana Menteri (JPM) memaklumkan majlis itu bermula dari 10 pagi hingga 4 petang di Laman Sari, Kompleks Seri Perdana, Putrajaya. “Semua yang hadir perlu mematuhi prosedur operasi standard terkini semasa Fasa Peralihan Ke Endemik dan digalakkan memakai pelitup muka serta mengamalkan penjarakan fizikal,” menurut JPM.Hantaran itu turut melampirkan poster panduan pakaian dan maklumat perkhidmatan bas percuma untuk ke majlis tersebut.Berdasarkan poster itu, pakaian yang dibenarkan ialah baju berlengan, seluar panjang, skirt bawah paras lutut dan berkasut manakala pakaian yang dilarang ialah seluar pendek bawah paras lutut, skirt pendek atas paras lutut, baju tidak berlengan, seluar jeans koyak dan selipar.“Orang ramai hendaklah berpakaian kemas dan sopan. Kegagalan mematuhi etika pemakaian ini boleh mengakibatkan anda tidak dibenarkan memasuki Kompleks Seri Perdana,” menurut petikan di poster itu.Untuk maklumat lanjut, orang ramai boleh melayari portal dan media sosial JPM dari semasa ke semasa.-BERNAMA

(Poster panduan pakaian untuk ke majlis tersebut/ FB Jabatan Perdana Menteri)


KPDNHEP buat semakan di premis, gerakkan penguatkuasaan

KUALA LUMPUR, 30 April- Kementerian Perdagangan Dalam Negeri dan Hal Ehwal Pengguna (KPDNHEP) akan menggerakkan penguatkuasaan untuk menjalankan semakan secara rawak di premis selaras dengan kelonggaran prosedur operasi standard (SOP).Menterinya, Datuk Seri Alexander Nanta Linggi, berkata sekiranya didapati status pekerja atau pengunjung di premis berkenaan berisiko tinggi seperti positif COVID-19 atau sedang menjalani Perintah Pengawasan dan Pemantauan (HSO), tindakan penguatkuasaan akan diambil."Tindakan akan dikenakan di bawah Akta Pencegahan Dan Pengawalan Penyakit Berjangkit 1988 (Akta 342) kerana gagal mematuhi peraturan yang ditetapkan."Justeru, KPDNHEP menyarankan supaya semua pihak dapat bersatu dan bersama supaya fasa peralihan endemik ini berjalan lancar dalam memastikan kesejahteraan rakyat sentiasa dipelihara," katanya dalam kenyataan, hari ini.Sementara itu, mengulas mengenai lanjut, Alexander berkata kelonggaran itu membolehkan sektor peruncitan dan pengguna kembali bernafas selepas dua tahun dilanda pandemik COVID-19."Seperti yang kita sedia maklum, sumbangan sektor peruncitan ini adalah sangat signifikan kepada pemulihan ekonomi negara,"katanya.Beliau berkata, berdasarkan statistik Jabatan Perangkaan Malaysia yang terkini, prestasi Sektor Perdagangan dan Pengedaran bagi bulan Februari lalu merekodkan nilai jualan berjumlah RM48.8 billion iaitu pertumbuhan sebanyak 10.2 peratus berbanding tahun sebelumnya.

(KPDNHEP akan menggerakkan penguatkuasaan untuk menjalankan semakan secara rawak di premis selaras dengan kelonggaran prosedur operasi standard (SOP)?FOTO FAIL BERNAMA)

"Dengan kelonggaran yang diumumkan ini, pencapaian ini dijangka dapat dipertingkatkan lagi dengan kerjasama semua pihak khususnya tanggungjawab pemain industri peruncitan dan rakyat Malaysia dalam memastikan ekosistem perniagaan selamat daripada penularan jangkitan COVID-19."Ini juga secara langsung menyokong usaha pemulihan ekonomi yang sedang diusahakan oleh KPDNHEP melalui pelbagai inisiatif di bawah sektor perdagangan pengedaran."Ia termasuklah sektor peruncitan dengan berteraskan konsep 3R iaitu Recovery (pemulihan), Revive (menghidupkan semula) dan Revitalise (merancakkan) yang dijangka dapat menyumbang kepada sasaran nilai jualan sebanyak RM500 billion menjelang akhir tahun ini," katanya.Sebelum ini, Menteri Kesihatan, Khairy Jamaluddin mengumumkan kerajaan membenarkan kemasukan individu ke premis tanpa mengira status vaksinasi mereka.bermula esok.Bagaimanapun, Khairy memaklumkan individu yang tidak dibenarkan masuk ke premis merangkumi mereka yang positif COVID-19 walaupun mempunyai status vaksinasi lengkap.


Orang awam guna lampu 'strobe', tindakan tegas menanti - JPJ

PUTRAJAYA, 30 April- Jabatan Pengangkutan Jalan (JPJ) menegaskan mana-mana kenderaan yang mengubah suai kenderaan atau menggunakan lampu 'beacon' dan lampu 'strobe' tanpa kebenaran akan dikenakan tindakan.Menurut ketua Pengarahnya, Datuk Zailani Hashim dalam satu kenyataan tindakan itu merupakan satu kesalahan mengikut Peraturan 138 Kaedah-Kaedah Lalu Lintas Jalan 170/59."Menurut Kaedah 9, kaedah-kaedah Lalu Lintas Jalan 1958, hanya membenarkan kenderaan dalam tugas kecemasan seperti ambulans, kereta bomba, kenderaan kastam, polis, penjara dan JPJ sahaja mendapat hak laluan kenderaan lain.""Ia dengan cara membunyikan siren tertentu, loceng, dan hon dua-nada dengan syarat pemandu kenderaan itu tidak memandu secara merbahaya, cuai atau tidak bertimbang rasa," kata kenyataan dikeluarkan JPJ.

Kenyataan itu susulan aduan orang awam yang diterima JPJ melalui aplikasi perkongsian video, TikTok berhubung penggunaannya.Menerusi video yang dimuat naik selama 16 saat itu, sebuah kenderaan Toyota Vellfire yang menggunakan lampu 'strobe' bertindak membunyikan hon mengakibatkan pengguna jalan raya yang lain terpaksa memberikan laluan.


Gaji minimum baharu, RM1,500 berkuat kuasa 1 Mei ini

KUALA LUMPUR, 30 April- Kadar gaji minimum baharu sebanyak RM1,500 telah diwartakan secara rasmi dan akan berkuat kuasa di seluruh negara mulai 1 Mei ini yang juga merupakan Hari Pekerja.Kadar gaji minimum RM1,500 baharu akan dikenakan kepada majikan yang mempunyai lima atau lebih pekerja.Pengecualian adalah untuk majikan yang mempunyai kurang daripada lima kakitangan.Ia adalah bagi memberi peluang kepada majikan kategori ini membuat persediaan sewajarnya."Kerajaan juga memutuskan tiada penundaan diberi kepada mana-mana sektor ekonomi atau jenis pekerjaan memandangkan Kerajaan telah memberi bantuan kepada majikan melalui pakej bantuan COVID-19 seperti Program Subsidi Upah yang telah berupaya mengekalkan perniagaan dan pekerjaan," kata Saravanan menerusi kenyataan media yang dimuat naik di Facebook Kementerian Sumber Manusia.

(Menteri Sumber Manusia, Datuk Seri M. Saravanan/Fail)

Ini juga bagi memastikan pekerja-pekerja mendapat manfaat daripada peningkatan gaji minimum. Perintah Gaji Minimum 2022 dibuat oleh Menteri Sumber Manusia, Datuk Seri M. Saravanan disiarkan dalam warta kerajaan Persekutuan.Penguatkuasaan gaji minimum akan dilaksanakan oleh Jabatan Tenaga Kerja (JTK) Semenanjung Malaysia, Sabah dan Sarawak.Sehubungan itu, semua majikan diminta mematuhi pelaksanaan gaji minimum baharu ini."Kadar gaji minimum yang diputuskan ini adalah wajar bagi memastikan kebajikan pekerja terutama yang berpendapatan rendah terpelihara. Dalam pada itu, pihak majikan juga akan mendapat manfaat daripada peningkatan kuasa beli pengguna," tambah kenyataan itu.


Tempoh rayuan BKM dibuka mulai 2 Mei ini

KUALA LUMPUR, 30 April- Tempoh rayuan bagi permohonan Bantuan Keluarga Malaysia (BKM) akan dibuka mulai 2 Mei ini selama sebulan bagi membantu mereka yang tidak lulus dalam permohonan terdahulu.Menteri Kewangan, Tengku Datuk Seri Zafrul Tengku Abdul Aziz berkata tempoh tersebut diberikan kerana kerajaan sedar bahawa mungkin masih ada rakyat yang layak menerima BKM tetapi belum didaftarkan di dalam pangkalan data kerajaan.Proses rayuan ini juga bagi memastikan bantuan dapat disampaikan kepada mereka yang benar-benar memerlukan dan pemohon boleh mengemukakan rayuan beserta dokumen yang berkaitan untuk disemak semula oleh Lembaga Hasil Dalam Negeri (LHDN)."Penghantaran borang rayuan BKM 2022 secara manual boleh dibuat melalui cawangan, Pejabat Satelit, Pusat Khidmat Hasil (PKH) atau Pusat Transformasi Bandar (UTC) LHDN yang berhampiran," kata kenyataan itu yang dimuat naik di Facebook Kementerian Kewangan Malaysia.

(Menteri Kewangan, Tengku Datuk Seri Zafrul Tengku Abdul Aziz/Fail)

Setakat ini, hampir RM2 billion bantuan Fasa 1 BKM telah disalurkan kepada hampir 9.0 juta penerima B40 seluruh negara pada Mac lalu dan bayaran Fasa 2 sebanyak RM1.1 bilion pula akan dibuat pada Jun depan."Kerajaan kekal komited untuk memastikan bantuan yang diperuntukkan sampai kepada mereka yang disasarkan bagi menjamin kesejahteraan Keluarga Malaysia keseluruhannya," tambah kenyataan itu.


Hampir 10,000 pekerja TNB bertugas pada Aidilfitri

KUALA LUMPUR, 30 April- Tenaga Nasional Berhad (TNB) menugaskan hampir 10,000 tenaga kerja pelbagai peringkat di sektor kritikal rantaian perkhidmatannya di Semenanjung demi memastikan kestabilan bekalan elektrik ketika perayaan Aidilfitri.Penugasan secara giliran dan tunggu sedia itu merangkumi stesen jana kuasa, pusat kawalan dan seluruh rantaian perkhidmatan termasuk grid dan pencawang bagi memastikan kelancaran penghantaran dan pembahagian bekalan elektrik.Presiden dan Ketua Pegawai Eksekutif TNB, Datuk Baharin Din, berkata pemantauan di setiap negeri juga ditingkatkan menjelang Aidilfitri dengan jangkaan orang ramai pulang lebih awal ke kampung halaman untuk berhari raya."Tempoh 72 jam bermula sehari sebelum 1 Syawal adalah kritikal dengan jangkaan penggunaan tenaga elektrik meningkat berikutan orang ramai rancak membuat persiapan akhir terutama pada malam Aidilfitri diikuti pelbagai aktiviti sambutan dua hari berikutnya," katanya dalam kenyataan di sini hari ini.

(Penugasan secara giliran dan tunggu sedia itu merangkumi stesen jana kuasa, pusat kawalan dan seluruh rantaian perkhidmatan/FOTO FAIL BERNAMA)

Beliau berkata, bagi menghargai pekerja yang bertugas pada hari raya, sebanyak 9,900 pek kuih raya disediakan dengan kerjasama Persatuan Wanita TNB (PELITAWANIS) dari lapan cawangan di sekitar Lembah Klang.Pengerusi TNB Datuk Seri Hasan Arifin turut menzahirkan penghargaan kepada kesemua pekerja berkenaan yang berkorban dengan berada di lapangan ketika orang lain menyambut perayaan bersama keluarga. –BERNAMA


Aidilfitri: bekalan barang keperluan mencukupi

KOTA BHARU, 30 April- Menjelang sambutan Aidilfitri, orang ramai dinasihat tidak membeli bahan mentah barangan keperluan dalam kuantiti yang banyak. Timbalan Menteri Pertanian dan Industri Makanan II, Datuk Dr Nik Muhammad Zawawi Salleh berkata ia bagi mengelak berlaku ketiadaan bekalan terbabit sehingga mengakibatkan pengguna lain terkesan.Kementerian turut memberi jaminan bekalan barangan mentah mencukupi sepanjang musim perayaan.  "Jadi nasihat saya kepada pengguna carilah bekalan ini daripada hari ini, cari dan biar bekalan ini ada di rumah kita dan tidak dinafikan ada orang ambil kesempatan bila dia beli ayam. Anak balik perantau duit ada sikit-sikit beli ayam untuk sebulan, kita jadi jangan beli macam tu, kita beli lepas Hari Raya kita beli semula dan kita jaga orang lain yang memerlukan kepada bekalan ini," katanya.Beliau berkata demikian pada Program Semarak Syawal Lembaga Pemasaran Pertanian Persekutuan (FAMA) di Pusat Transformasi Luar Bandar (RTC), Tunjong.

(Timbalan Menteri Pertanian dan Industri Makanan II, Datuk Dr Nik Muhammad Zawawi Salleh)

Kementerian juga telah berbincang dengan syarikat-syarikat pengeluar ayam dan pengimport daging, dengan bersedia memberi kerjasama dalam memastikan bekalan makanan di musim perayaan cukup.  Setakat ini pihaknya mendapati bekalan makanan asas masih mencukupi menerusi pemantauan yang dilakukan di pasar-pasar.  Pengguna juga berpeluang menikmati harga diskaun 10 hingga 20 peratus bagi bekalan mentah menerusi pelaksanaan Program My Best Buy Karnival Raya yang membabitkan 797 outlet pemasaran di seluruh negara.


PM ucap takziah pemergian Tengku Tan Sri Ahmad Rithauddeen

KUALA LUMPUR, 30 April - Perdana Menteri, Datuk Seri Ismail Sabri Yaakob menzahirkan ucapan takziah atas pemergian bekas Menteri Pertahanan, Tengku Tan Sri Ahmad Rithauddeen Tengku Ismail yang menghembuskan nafas terakhir di kediamannya di Jalan Duta Kuala Lumpur pada pukul 8.43 malam tadi.  Perdana Menteri yang memuat naik ucapan takziah itu melalui Facebook mewakili keluarga Malaysia turut mendoakan keluarga allahyarham supaya tabah menerima kehilangan yang amat dirasai beliau sendiri dan negara.

Jelasnya allahyarham bukan sahaja seorang tokoh yang berpengalaman luas dalam pentadbiran kerajaan tetapi juga veteran UMNO yang sangat dihormati.  Selain Menteri Pertahanan pada tahun 1987 hingga 1990, antara jawatan lain yang pernah disandang allahyarham dalam kerajaan termasuk Menteri Hal-Ehwal Luar Negara, Menteri Perdagangan dan Industri serta Menteri Penerangan.  Dalam arena politik, allahyarham yang dikenali sebagai Ku Deen pernah menjadi Pengerusi Lembaga Disiplin UMNO dan Ahli Majlis Tertinggi UMNO.


Balik kampung: Jalan raya utama, lebuh raya sesak

KUALA LUMPUR, 30 April- Aliran trafik di beberapa jalan raya utama dan lebuh raya sesak dan perlahan pagi ini berikutan peningkatan jumlah kenderaan susulan orang ramai yang pulang ke kampung untuk menyambut Aidilfitri terutama pergerakan keluar dari Lembah Klang.Jurucakap Lembaga Lebuhraya Malaysia (LLM) berkata ke arah Utara, kesesakan berlaku dari Hospital Sungai Buloh ke Bukit Beruntung, Bukit Tagar ke Tanjung Malim dan Ipoh Selatan ke Sungai Perak. Katanya, pergerakan kenderaan juga perlahan dari Lebuhraya Duta-Ulu Kelang (DUKE) di Bandar Dalam dan Jalan Lingkaran Tengah 2 (MRR2) di Taman Melawati ke Plaza Tol Gombak terus ke Lentang. Selain itu, katanya trafik juga mulai perlahan di bahagian Selatan seperti dari Putra Mahkota ke Kawasan Rehat dan Rawat (RnR) Seremban, Port Dickson menuju ke Senawang dan juga dari Ayer Hitam ke Yong Peng. Tambahnya, jumlah kenderaan dijangka terus meningkat di lebuh raya utama menuju ke Selatan dan Utara manakala lebuh raya menghala ke Pantai Timur telah mulai perlahan bermula pukul 2.00 petang semalam tanpa henti hingga pagi ini.

"Orang ramai dinasihatkan untuk merancang perjalanan dan mematuhi peraturan yang telah ditetapkan serta berhati-hati memandu," katanya kepada Bernama. Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik.


Tiada kompromi bagi kesalahan langgar lampu isyarat merah

BALING, 30 April - Polis Diraja Malaysia (PDRM) tidak akan berkompromi terhadap pengguna jalanraya yang mementingkan diri sendiri serta tidak menghiraukan keselamatan pengguna jalan raya yang lain dengan melanggar lampu isyarat merah. Menerusi operasi di lampu isyarat Taman Perwira, Kuala Ketil di sini, sebanyak 13 notis saman telah dikeluarkan kepada pengguna jalan raya atas kesalahan melanggar lampu isyarat merah. Jumlah tersebut merupakan sebahagian daripada 54 Saman yang telah dikeluarkan Bahagian Siasatan dan Penguatkuasaan Trafik Daerah (BPSTD) Baling melibatkan pelbagai kesalahan.

Ketua Polis Daerah Baling, Supritendan Shamsudin Mamat berkata sasaran penguatkuasaan adalah terhadap pemandu kenderaan yang mengabaikan peraturan lalu-lintas dengan melanggar lampu isyarat merah lebih-lebih lagi ketika keadaan trafik sesak pada waktu puncak.Ini kerana kesalahan tersebut menjejaskan aliran trafik dan secara tidak langsung boleh mencetuskan kemalangan jalan raya. Penguatkuasaan operasi ini dijalankan bagi mengambil tindakan disamping memberi kesedaran kepada pengguna jalanraya bahawa sikap pentingkan diri dengan mengabaikan peraturan lalu lintas boleh mengundang padah dan mengakibatkan berlakunya kemalangan.  Sehubungan itu beliau mengingatkan kepada semua pengguna jalan raya untuk menjadi pemandu yang berhemah dan bertimbang rasa semasa memandu.


Lebih 20 tahun lori berhias meriahkan suasana pagi hari raya di Kg Sungai Tiram

JOHOR BAHRU, 30 April - Penduduk Kampung Sungai Tiram bergotong-royong menghias lima buah lori dengan lampu dan struktur kayu untuk program Malam Gema Raya. Ini sebagai persediaan menyambut Syawal dua hari lagi.Aktiviti tradisi yang dibuat setiap tahun sejak 1997 itu menyaksikan lori berhias dengan replika masjid yang akan berarak sejauh 10 kilometer di kawasan kampung sambil bertakbir. Pengasas program, Saiful Rashid berkata aktiviti tersebut pada asalnya bertujuan menggalakkan anak–anak muda melakukan aktiviti bermanfaat pada malam raya serta mengelak daripada melakukan aktviti tidak berfaedah.

(Hias lori kerika aktiviti bergotong-royong pada Malam Gema Raya)

Aktiviti ini dinantikan penduduk kampung setiap tahun yang menunggu ketibaan konvoi lori berhias di hadapan rumah masing-masing.  "Gema takbir diadakan pada tahun 1997, dengan sebuah lori sahaja, tiada sebarang hiasan. Cuma lampu kalimantan dengan tulisan kumpulan marhaban Nurul Iman Sungai Tiram. Setiap nak malam raya, yang punya keluarga di Sungai Tiram, Insyaallah dia balik Sungai Tiram, untuk melihat gema takbir yang kita adakan," kata Pengasas Lori Berhias , Saiful Abdul Rashid di sini. "Negeri Johor, saya rasa ini sebuah kampung yang salah satunya, anjurkan program takbir raya seperti ini. Saya rasa tempat-tempat lain pun, mungkin ada tapi tak konsisten. Di sini lebih 20 tahun, jadi saya fikir program ini layak untuk diletakkan dalam kalender negeri Johor, dimana kita akan anjurkan setiap tahun," kata Ahli Majlis Bandaraya Pasir Gudang , Fauzi Faizal. Fauzi bercadang mengadakan pertemuan dengan Exco Pelancongan, Alam Sekitar, Warisan dan Budaya Johor untuk memasukkan program tersebut dalam kalender negeri.


SOP baharu aktiviti masjid di Perlis berkuat kuasa esok

ARAU, 30 April - Pelaksanaan Prosedur Operasi Standard (SOP) terbaharu bagi pengimarahan masjid dan surau seluruh negeri Perlis berkuatkuasa mulai subuh pagi esok sehingga kesatu tarikh yang akan dimaklumkan. Raja Muda Perlis, Tuanku Syed Faizuddin Putra Jamalullail bertitah semua jemaah termasuk kanak-kanak dibenarkan hadir bagi menunaikan solat dan menyertai aktiviti pengimarahan.  Ketika menunaikan solat berjemaah ianya dilaksanakan tanpa penjarakan fizikal dengan merapatkan saf. Jemaah juga dinasihatkan supaya mematuhi SOP iaitu memakai pelitup muka ketika berada di masjid dan dibenarkan bersalaman namun tidak menyentuh muka selepas bersalaman serta sentiasa mencuci atau membersihkan tangan.

Manakala bagi aktiviti pengimarahan seperti kuliah, ceramah termasuk jamuan dibenarkan dengan pematuhan SOP Kesihatan dan Keselamatan yang dikuatkuasa. Sementara itu, solat sunat Aidilfitri seluruh Perlis digalakkan untuk dilaksanakan di tanah lapang yang dicadangkan pada pukul 8 pagi seperti pelaksanaan pada tahun sebelum ini. Walaubagaimanapun, jawatankuasa masjid boleh mempertimbangkan penggunaan ruang dalam masjid sekiranya terdapat keperluan bergantung kepada ruang dan bilangan jemaah yang hadir. Pelaksanaan solat sunat Aidilfitri di mana-mana surau atau dewan orang ramai tanpa kelulusan pihak berkuasa agama adalah kekal tidak dilaksanakan bagi mengurangkan risiko serta demi penyelarasan oleh pihak berkaitan.


Jumlah kenderaan dijangka meningkat di laluan Jeli-Grik hari ini - Polis

JELI, 30 April- Jumlah kenderaan memasuki Kelantan melalui laluan Jeli-Grik, Perak akan meningkat lima hingga 10% berbanding hari biasa sebelum ini, menjelang musim perayaan Aidilfitri. Ketua Polis Jeli, Supt Ahmad Ariffin berkata hal ini berikutan rata-rata perantau dari negeri ini yang berada di bahagian utara iaitu Kedah, Perlis, Pulau Pinang dan Perak mula bercuti hari ini."Kesesakan di laluan ini dijangka berlaku seminggu sebelum dan seminggu selepas Aidilfitri," katanya kepada pemberita selepas melakukan tinjauan di sekatan jalan raya (SJR) Batu Melintang, di sini semalam.Ahmad menasihati semua pengguna jalan raya agar mengikuti peraturan yang ditetapkan pihak berkuasa ketika dalam perjalanan pulang ke kampung halaman masing-masing.

"Anggota kami sentiasa bersiap siaga untuk sebarang penugasan dalam mengawal lalu lintas dan menghadapi kesesakan luar biasa yang bakal berlaku di pintu masuk kawasan ini."Kita turut mendapat kerjasama daripada pasukan penguat kuasa yang lain seperti Angkatan Pertahanan Awam Malaysia (APM) untuk sama-sama membantu mengawal aliran trafik serta menjaga keselamatan pengguna di jalan raya," katanya.


Kaedah pembayaran zakat fitrah secara pandu lalu, mudahkan orang ramai

PUTRAJAYA, 30 April - Minggu akhir Ramadan, umat Islam diingatkan segera menunaikan zakat fitrah agar tidak terburu-buru disaat akhir. Bagi memudahkan urusan itu kaunter zakat pandu lalu di masjid-masjid terpilih disediakan untuk orang ramai menyempurnakan rukun Islam ketiga itu.

"Kita ada lebih kurang sepuluh amil yang dilantik oleh Majlis Agama Islam Wilayah Persekutuan (MAIWP) dan kita memberi pilihan kepada para jemaah atau orang ramai untuk membayar dengan dua cara. Iaitu yang pertama kita melalui 'drive thru' zakat di lobi masjid dan yang keduanya adalah kita membuka kaunter di dewan solat Masjid Tuanku Mizan Zainal Abidin (MTMZA), jadi ada dua pilihanlah untuk dijadikan pilihan oleh orang ramai," menurut Penolong Pengarah MTMZA, Muhammad Zikri Zainal di sini.Inisiatif yang mula diperkenalkan sejak Perintah Kawalan Pergerakan (PKP) lalu tetap diteruskan pada tahun ini bertujuan memberi pilihan kepada orang ramai khususnya umat Islam untuk membayar zakat.  "Dia memudahkan sebab bila kita sampai tu Ustaz di situ terus ada, terus kita bayar, baca lafaz niat and kemudian selesai. Begitu juga bagi yang membawa keluarga yang kurang sihat contohnya sakit kaki, tak ada masalah. Duduk dalam kereta sahaja," kata pembayar zakat Muhamad Amar Haikal. "Mudah, cepat, disini cepat mudah dan pantas. Cantik Islam begitu mudah, tetapi janganlah ambil mudah, tahniah," kata pembayar zakat, Hamdan Mohamad.


Tengku Ahmad Rithauddeen meninggal dunia di usia 94 tahun akibat sakit tua

KUALA LUMPUR, 30 April - Bekas Menteri Pertahanan, Tengku Tan Sri Ahmad Rithauddeen Tengku Ismail menghembuskan nafas terakhir di kediamannya di Jalan Duta di sini pada 8.43 malam tadi, akibat sakit tua.Allahyarham berusia 94 tahun.Anak veteran UMNO itu, Tengku Farith berkata bapanya yang mesra disapa Ku Deen mengalami strok dua minggu lalu dan mendapatkan rawatan di sebuah hospital swasta sebelum dibenarkan discaj.“Tetapi pagi ini Allahyarham mengalami sesak nafas sebelum meninggal dunia,” katanya ketika dihubungi Bernama di sini malam tadi.Tengku Farith berkata jenazah Allahyarham akan dibawa ke Masjid Wilayah Jalan Duta 8.30 pagi ini (30 April), untuk dimandikan dan solat jenazah di masjid itu.Bagaimanapun, katanya lokasi pengebumian masih belum diputuskan sama ada di Masjid Negara atau Bukit Kiara.

(Allahyarham Tengku Tan Sri Ahmad Rithauddeen Tengku Ismail/FotoBERNAMA)

Selain berkhidmat sebagai Menteri Pertahanan dari 1987 hingga 1990, Allahyarham juga pernah dilantik sebagai Menteri Fungsi Khas untuk membantu Tun Abdul Razak di Kementerian Luar Negara (1973) sebelum menjadi Menteri Maklumat dan Fungsi Khas (1974).Allahyarham kemudian menyandang jawatan Menteri Hal Ehwal Luar Negara (1975), Menteri Perdagangan dan Industri (1981) sebelum dilantik semula sebagai Menteri Luar Negara (1984) dan Menteri Maklumat (1986).Sebelum itu, beliau pernah menjadi Timbalan Menteri Pertahanan pada 1970 dan Timbalan Menteri di Jabatan Perdana Menteri pada 1972.Dalam arena politik, Allahyarham merupakan bekas Pengerusi Lembaga Disiplin UMNO pada 2001 dan Ahli Majlis Tertinggi UMNO (1987). Bekas Pengerusi UMNO Kelantan itu juga merupakan Pengerusi Lembaga Pertubuhan Peladang pada 1973 selain bekas Presiden Majlis Pengelola Persatuan Bangsa-Bangsa Bersatu (UNMA).Jasanya dalam bidang pendidikan pula ialah sebagai Pro-Canselor Universiti Kebangsaan Malaysia (UKM) pada 1992 selain sempat mencurah bakti dalam bidang sukan sebagai Timbalan Presiden Persatuan Bola Sepak Malaysia (FAM) pada 1988. -BERNAMA


Yayasan Bank Rakyat rai 40 anak yatim dan asnaf Pertubuhan Kebajikan Anak Yatim Dan Miskin Baitu Saidati Khadijah

KUALA LUMPUR, 30 April - Seramai 40 anak yatim dan asnaf dari Pertubuhan Kebajikan Anak Yatim Dan Miskin Baitu Saidati Khadijah diraikan dalam dalam satu majlis berbuka puasa dan penyampaian bantuan Aidilfitri anjuran Yayasan Bank Rakyat.Menurut Pengerusi Yayasan Bank Rakyat, Datuk Megat Zulkarnain Omardin, ia merupakan program tahunan pada bulan Ramadan bagi menyantuni golongan asnaf dan anak yatim membuat persiapan menyambut Aidilfitri.Penganjuran program seumpama itu turut menitikberatkan golongan yang memerlukan bantuan terutama anak yatim, miskin dan gelandangan yang kurang mendapat perhatian daripada masyarakat.Dalam ucapannya pada majlis tersebut, beliau berharap sambutan Hari Raya Aidilfitri pada tahun ini akan lebih meriah apabila kerajaan telah memberikan kebenaran kepada rakyat untuk pulang ke kampung halaman bertemu sanak saudara.

(Pengerusi Yayasan Bank Rakyat, Datuk Megat Zulkarnain Omardin menyantuni anak yatim dari Pertubuhan Kebajikan Anak Yatim Dan Miskin Baitu Saidati Khadijah)

Beliau turut meluangkan masa untuk beramah mesra dengan penerima bantuan serta menasihatkan mereka untuk menjaga kesihatan serta SOP bagi mengekang penularan jangkitan COVID-19.Sementara itu, salah seorang penyelia asrama pertubuhan tersebut, Esah Abdullah berkata, pihaknya amat berbesar hati atas sumbangan tersebut serta mengalua-alukan mana-mana pihak yang ingin menyumbang.Sumbangan boleh disalurkan dengan menghubungi Pertubuhan Kebajikan Anak Yatim Dan Miskin Baitu Saidati Khadijah di talian 019–363 8441.


JPJ giat lakukan pemeriksaan di depoh bas seluruh negara menjelang Aidilfitri

KUALA LUMPUR, 30 April - Jabatan Pengangkutan Jalan (JPJ) melakukan pemeriksaan ke atas 394 buah bas ekspres di 77 buah depoh bas seluruh negara menjelang Aidilfitri ini.Daripada jumlah itu, 20 notis larangan penggunaan bas telah dikeluarkan kepada pengusaha bas kerana tidak mengikuti standard dan piawaian yang ditetapkan pihak JPJ.Menurut Pengarah Kanan Penguatkuasa JPJ, Datuk Lokman Jamaan, aktiviti pemeriksaan bas memberi fokus kepada aspek teknikal kenderaan seperti seperti brek, tayar dan lampu.Ia dilakukan bagi memastikan semua bas ekspres berada dalam keadaan selamat untuk beroperasi dan mematuhi peraturan yang ditetapkan oleh JPJ.Selain itu, pihaknya turut melaksanakan ujian air kencing kepada 480 pemandu bas bagi memastikan mereka tidak berada dibawah pengaruh dadah ketika memandu."Alhamdulillah didapati keseluruhan pemandu-pemandu yang ada, kita dapati setakat ini masih negatif, jadi itu menunjukkan tahap kesedaran pengusaha-pengusaha bas dan pemandu semakin tinggi di mana mereka telah pun membuat saringan awal dan memastikan bahawa pemandu-pemandu yang memandu kenderaan-kenderaan awam ini tidak terlibat dengan pengaruh dadah," kata beliau ketika ditemui media selepas melakukan tinjauan pemeriksaan JPJ sempena Ops Hari Raya Aidilfitri (HRA) 2022 di Terminal Bersepadu Selatan (TBS), di sini.

(Pengarah Kanan Penguatkuasa JPJ, Datuk Lokman Jamaan melakukan tinjauan pemeriksaan sempena Ops Hari Raya Aidilfitri (HRA) 2022 di Terminal Bersepadu Selatan (TBS))

Pihaknya juga telah menggerakkan 224 anggota untuk melakukan pemeriksaan di terminal-terminal bas seluruh negara.Ops HRA mula dilaksanakan semalam sehingga 8 Mei depan sepanjang tempoh perayaan Aidilfitri.Dalam pada itu, Lokman turut menyarankan orang ramai untuk membuat aduan dan laporan menerusi aplikasi E-Aduan JPJ terhadap sebarang salah laku pengguna jalan raya sepanjang tempoh musim perayaan ini."Masukkan, ambil gambar, ambil tarikh, masa, berikan pada kami, kami akan membuat pemeriksaan seterusnya, akan menjalankan siasatan dan jika siasatan itu menunjukkan berlakunya kesalahan, kami akan mengambil tindakan," menurut beliau.Aduan yang dibuat perlu lengkap dengan waktu, tempat, video dan gambar bagi memudahkan siasatan dijalankan.


Medan Ilmu di Kota Bharu kembali meriah dengan pengajian secara bersemuka

KOTA BHARU, 30 April - Medan Ilmu di Jalan Dato' Pati, Kota Bharu kembali meriah selepas lebih dua tahun tidak dapat menjalankan sesi pengajian secara bersemuka.  Pengerusi Jawatankuasa Pembangunan Islam, Dakwah, Penerangan dan Hubungan Seranta Kelantan, Datuk Mohd Nassuruddin Daud berkata majlis perasmiannya disempurnakan Menteri Besar Kelantan, Datuk Ahmad Yakob. Menurut beliau, dalam tempoh pandemik COVID-19, pengajian terpaksa dilaksanakan secara dalam talian."Kita dalam masa dua tahun kuliah (diadakan) secara online (dalam talian) tapi tadi (secara) bersemuka sambutan Alhamdulillah tapi tak ramai seperti biasa,pelancaran baharu dekat dengan sambutan raya, jadi sambutan tadi ramai tapi tak terlalu ramai, sebelum ni memang ramai, kehadiran lepas raya ini Insya-Allah, seminggu lepas cuti raya akan mula balik pengajian" kata beliau kepada pemberita selepas Majlis Berbuka Puasa Bersama Urusetia Penerangan dan Komunikasi Kerajaan Negeri (UPKN) Bersama Media, di sini. Hadir sama Pengarah UPKN, Ahmad Fathan Mahmood, Pengarah Jabatan Penyiaran Kelantan, Wan Azhan Wan Hamad dan Presiden Kelab Media Kelantan Darul Naim (KEMUDI), Majidah Ismail.

(Pengerusi Jawatankuasa Pembangunan Islam, Dakwah, Penerangan dan Hubungan Seranta Kelantan, Datuk Mohd Nassuruddin Daud)

Sejak lebih 40 tahun lalu, bekas Menteri Besar Kelantan, Allahyarham Datuk Nik Abdul Aziz Nik memulakan pengajian tafsir di Dewan Zulkifli Muhammad sehinggalah dipindahkan ke Dataran Medan Ilmu sejak tahun 2004 memandangkan sambutan yang cukup menggalakkan daripada rakyat untuk menimba ilmu.Penggunaan Medan Ilmu ini selaras dengan hasrat kerajaan negeri dalam menyemarakkan budaya menuntut ilmu dalam kehidupan masyarakat negeri berkenaan.  Jelas Mohd Nasuruddin, kuliah pagi yang diadakan setiap Jumaat berlangsung sebanyak dua sesi iaitu pukul 8.30 pagi dan sesi kedua pukul 9.30 pagi secara bergilir-gilir sepanjang empat minggu yang disampaikan Ahmad Yakob, Timbalan Menteri Besar, Datuk Muhammad Amar Nik Abdullah serta beliau sendiri.  Dataran ini mampu memuatkan sehingga 2,000 orang pada satu-satu masa. Katanya, walaupun kerajaan menetapkan tiada lagi pemakaian pelitup separuh muka bermula 1 Mei depan, namun orang ramai yang ingin mengikuti kuliah digalakkan meneruskan budaya memakai pelitup muka dan menjaga Prosedur Operasi Standard (SOP) lain bagi mencegah penularan COVID-19.


"Jammed Squad" bantu menyuraikan kesesakan jalan raya sepanjang Aidilfitri

ALOR SETAR, 30 April - Ibu Pejabat Polis Daerah Kota Setar mewujudkan pasukan "Jammed Squad" yang akan bertindak sebagai tindak balas utama dalam menyuraikan kesesakan jalan raya yang berlaku sepanjang musim perayaan terutama di Bandaraya Alor Setar.Ia berikutan lebih 120,000 kenderaan dijangka memasuki daerah Alor Setar menjelang sambutan Aidilfitri.Ketua Polis Daerah Kota Setar, ACP Ahmad Shukri Mat Akhir berkata pasukan itu terdiri daripada seorang pegawai dan enam anggota.

(Ketua Polis Daerah Kota Setar, ACP Ahmad Shukri Mat Akhir)

"Pihak polis juga meminta pengguna jalan raya untuk menyalurkan aduan dan maklumat berhubung kesalahan trafik dengan menghantar bukti gambar dan video," kata beliau pada sidang media selepas menyampaikan cenderahati kepada pengguna jalan raya di Plaza Tol Alor Setar Selatan sempena program advokasi, di sini.Beliau turut meluangkan masa untuk berbuka puasa bersama petugas trafik.Selain itu, polis juga akan memuat naik gambar atau video kesalahan yang dilakukan oleh pengguna jalan raya di laman media sosial Ibu Pejabat Polis Kontinjen Kedah atau Ibu Pejabat Polis Daerah Kota Setar sebagai pengajaran kepada pengguna jalan raya yang lain.


Pemilik premis perlu semak status risiko MySejahtera pengunjung -Khairy

(Pemilik premis terutamanya premis kedai-kedai runcit, kedai-kedai biasa dan kedai makan disarankan untuk menyemak status pengunjung ke premis mereka/FOTO FAIL BERNAMA)

KUALA LUMPUR, 29 April- Satu sesi libat urus bersama persatuan perniagaan dan peruncit telah diadakan secara maya bagi membincangkan pelaksanaan protokol baharu.Menteri Kesihatan, Khairy Jamaluddin, berkata,walaupun daftar masuk MySejahtera tidak lagi diperlukan mulai 1 Mei, namun pengunjung masih perlu menggunakan aplikasi itu untuk menunjukkan status risiko mereka sebelum masuk ke premis.“Kita tidak lagi perlu imbas kod QR MySejahtera tetapi ia masih lagi perlu untuk kita tunjuk status kita sama ada ‘low risk’ atau ‘high risk sebelum kita masuk ke mana-mana premis,”"Pemilik premis terutamanya premis kedai-kedai runcit, kedai-kedai biasa dan kedai makan disarankan untuk menyemak status pengunjung ke premis mereka. "Dan saya telah minta bagi premis berisiko tinggi contoh restoran, sebab kalau kita pergi restoran kita kena buka pelitup muka.,"katanya.Beliau berkata, terdapat sebilangan pemilik perniagaan membantah langkah kerajaan yang mahu mereka menyemak status risiko pengunjung di aplikasi MySejahtera.Beliau berkata demikian dalam sidang media selepas menyaksikan perjanjian kerjasama antara KKM dengan Inisiatif Ubat Untuk Penyakit Yang Diabaikan (DNDi) di Kuala Lumpur. Rabu lalu, ketika mengumumkan perkara itu, Khairy berkata, pemilik premis perlu menyemak status risiko pengunjung di aplikasi MySejahtera dan tidak membenarkan individu dengan status “high risk” iaitu kes positif Covid-19 dan berada dalam tempoh kuarantin daripada memasuki premis.Mengenai kelonggaran imbasan kod QR MySejahtera, beliau berkata, KKM bersama persatuan peniaga dan peruncit bersetuju tanggungjawab untuk memastikan ekosistem perniagaan selamat daripada penularan jangkitan COVID-19 tidak hanya terletak pada kerajaan dan pemilik perniagaan, tetapi ia termasuk pengunjung."dan saya minta kepada orang ramai beri kerjasama supaya pemilik premis supaya check profile ini, bagilah kerjasama.Katanya, keputusan dicapai menerusi sesi libat urus secara maya hari ini, selari dengan pemerkasaan tanggungjawab individu serta solidariti komuniti dalam memastikan Fasa Peralihan ke Endemik berjalan lancar dan selamat.Sehubungan itu, beliau berkata, individu yang ingin mengunjungi premis perniagaan bertanggungjawab memastikan mereka bukanlah kes positif COVID-19 mahu pun dalam perintah pengawasan dan pemantauan.

(Pengunjung turut memainkan tanggungjawab untuk memastikan ekosistem perniagaan selamat daripada penularan jangkitan COVID-19/FOTO HIASAN BERNAMA)

"Prosedur operasi standard (SOP) Majlis Keselamatan Negara (MKN) menetapkan individu disahkan positif COVID-19 perlu menjalani pengasingan mengikut tempoh ditetapkan sama ada di kediaman (kategori 1 dan 2), di PKRC atau di hospital (kategori 3,4 dan 5)."Individu diletakkan di bawah Perintah Pengawasan dan Pemantauan (HSO) pula perlu dikuarantin di pusat kuarantin sehingga tamat tempoh kuarantin ditetapkan."Pemilik premis disarankan untuk menyemak status risiko pengunjung, terutama di tempat berisiko tinggi seperti di restoran di mana pelitup muka dibuka ketika makan, selain pihak majikan perlu pastikan mana-mana pekerja positif COVID-19 atau diberikan arahan HSO tidak memasuki premis kerja," katanya.Khairy berkata, pemilik premis atau anggota penguat kuasa boleh membuat semakan secara rawak ke atas status risiko COVID-19 pengunjung di aplikasi MySejahtera, selain orang ramai perlu memberi kerjasama dan bertanggungjawab demi keselamatan dan kesejahteraan bersama.Katanya, tindakan penguatkuasaan boleh dikenakan di bawah Akta Pencegahan Dan Pengawalan Penyakit Berjangkit 1988 (Akta 342) kerana gagal mematuhi peraturan ditetapkan, selain mendatangkan risiko kepada orang ramai, jika status pengunjung berkenaan didapati berisiko tinggi."Saya sekali lagi ingin mengingatkan kelonggaran diberikan kerajaan ini bukan bermakna kita menang dalam peperangan melawan COVID-19 dan kita mesti bertanggungjawab untuk pastikan ia tidak berakhir dengan kemudaratan."Lakukan ujian kendiri jika bergejala dan tangguhkan perancangan mengunjungi kompleks membeli-belah, kedai makan atau aktiviti berkunjung mahu pun ziarah semasa berhari raya untuk pastikan orang di sekeliling kita, terutama yang berisiko tinggi, terlindung daripada jangkitan COVID-19 teruk," katanya.


Kelonggaran pemakaian pelitup separuh muka dimuktamadkan mengambil kira semua aspek -Khairy

KUALA LUMPUR, 29 April- Keputusan mengenai kelonggaran pemakaian pelitup separuh muka di kawasan terbuka dimuktamadkan selepas mengambil kira semua aspek termasuk keselesaan orang ramai dan kadar kebolehjangkitan COVID-19 di kawasan terbuka adalah antara 16 hingga 20 kali lebih rendah berbanding kawasan tertutup.Menteri Kesihatan Khairy Jamaluddin menjelaskan, kadar kebolehjangkitan Covid-19 di kawasan terbuka adalah antara 16 hingga 20 kali lebih rendah berbanding kawasan tertutup.Khairy berkata, tiada keperluan untuk menangguhkan kelonggaran pemakaian pelitup muka di kawasan terbuka."Kita telah mengambil kira semua aspek tersebut. Sebab itu saya telah bersedia mengumumkan garis panduan pemakaian pelitup muka yang baru ini selepas selesai bulan Ramadan. "Sebab saya nampak bulan Ramadan ini paling banyak pengunjung di kawasan bazar Ramadan. Sesak dan sebab itu saya berbincang dengan Majlis Pemulihan Negara, MPN saya kata selepas Ramadan. "Namun, ada dibenarkan juga rumah terbuka semua dan kita beranggapan bahawa risiko tidaklah tinggi sepertimana keadaan sesak bulan Ramadan," katanya.Walau bagaimanapun, beliau menggalakkan pemakaian pelitup muka di kawasan terbuka yang sesak.

(Kadar kebolehjangkitan COVID-19 di kawasan terbuka adalah antara 16 hingga 20 kali lebih rendah berbanding kawasan tertutup)

Beliau mengulas desakan pelbagai pakar kesihatan yang mahu KKM menangguhkan kelonggaran tidak memakai pelitup separuh muka di kawasan terbuka ke suatu tempoh selepas Aidilfitri.Sementara itu, Khairy mengakui berpuas hati dengan pengumuman Kementerian Pendidikan (KPM) yang membenarkan guru tidak divaksinasi untuk mengajar murid secara fizikal di kelas, berkuat kuasa 1 Mei ini.Katanya, kebolehjangkitan varian Omicron adalah hampir sama bagi individu divaksinasi atau sebaliknya, namun pelalian COVID-19 berfungsi untuk melindungi penerima daripada menghidap gejala teruk."Dalam hal ini, saya melihat garis panduan KPM adalah langkah tepat, namun pengecualian bagi guru bergejala. KKM mendapati dengan penularan Omicron, vaksin lebih untuk melindungi penerima kerana kebolehjangkitan tinggi."Sama ada divaksin atau tidak, dia masih boleh menjangkiti orang lain. Dalam keadaan itu kita berpuas hati dengan profil risiko bagi kebolehjangkitan dengan syarat guru bergejala divaksin atau tak, tidak boleh mengajar," katanya.


Ekspres Khas Keluarga Malaysia, 82 peratus terjual

(Keadaan penumpang terkawal dan mematuhi SOP di Stesen KL Sentral)

KUALA LUMPUR, 29 April- Sebanyak 82 peratus daripada 1,392 tiket yang ditawarkan KTMB melalui Ekspres Khas Keluarga Malaysia sudah terjual, setakat semalam.Tren khas itu akan memulakan perjalanan pertama 11 malam ini sebagai alternatif untuk rakyat pantai timur pulang ke kampung tanpa kesesakan jalan raya. Beliau berkata, bagi jumlah keseluruhan, sebanyak 154,526 atau 63 peratus tiket kereta api sempena Aidilfitri bagi pelbagai perkhidmatan tren terjual bagi perjalanan 23 April sehingga 8 Mei."Bagi perkhidmatan tren elektrik (ETS) sebanyak 130,361 tiket atau 82 peratus bagi 82 perjalanan terjual."Manakala sebanyak 3,751 tiket atau 85 peratus bagi ETS tambahan (KL Sentral-Padang Besar) terjual."Bagi perkhidmatan antara bandar pula sebanyak 19,268 tiket atau 24 peratus terjual manakala bagi Ekspres Khas Keluarga Malaysia (KL Sentral-Tumpat) 1,146 tiket atau 82 peratus terjual."Tren khas sempena Aidilfitri bagi perjalanan Stesen KL Sentral ke Stesen Tumpat yang akan bermula malam ini mendapat sambutan menggalakkan dah habis dijual sepenuhnya."Oleh itu Keretapi Tanah Melayu Berhad (KTMB) menambah tiga lagi koc superior yang boleh menempatkan seramai 180 orang penumpang lagi, dan kini hanya tinggal 246 tiket bagi perjalanan dari Tumpat ke KL Sentral sahaja," katanya.Beliau berkata demikian pada sidang media selepas Program KTMB Edar Pek Hari Raya Kepada Keluarga Malaysia di KL Sentral di sini, hari ini.Sebanyak 500 pek mengandungi biskut raya, sampul dan baucar promo menaiki ETS bernilai RM5 diagihkan kepada penumpang ETS.Sementara 500 lagi kepada penumpang perkhidmatan KTM Komuter yang pulang ke kampung.

(Wee Ka Siong mengedarkan Pek Hari Raya Kepada Keluarga Malaysia di KL Sentral di sini, hari ini).

Turut hadir, Ketua Pegawai Eksekutif Kumpulan KTMB, Mohd Rani Hisham Samsudin.Ka Siong berkata, inisiatif KTMB menyediakan tren khas kepada pengguna di Pantai Timur bagi memberi peluang kepada mereka untuk menaiki kereta api pulang ke kampung."Diharap perkhidmatan tren khas ini akan diteruskan setiap kali musim perayaan dalam usaha kerajaan menggalakkan orang ramai menggunakan pengangkutan awam selain dapat mengelakkan kesesakan di jalan raya."KTMB juga menawarkan dua perkhidmatan ETS tambahan bagi laluan KL Sentral ke Padang Besar dari 29 April sehingga 8 Mei menjadikan kini terdapat sebanyak 34 perjalanan sehari," katanya.


Tiket bas masih ada di TBS

(Sempena Aidilfitri kali ini, sebanyak 97 bas tambahan disediakan)

KUALA LUMPUR, 29 April- Sebanyak 53,500 tiket bas masih boleh diperoleh di Terminal Bersepadu Selatan (TBS) sempena Aidilfitri ini.Menteri Pengangkutan, Datuk Seri Dr Wee Ka Siong, berkata tiket yang masih ada adalah bagi kawasan Utara sebanyak 17,850 tiket, Selatan (23,800 tiket) dan Timur (11,900 tiket).Sementara itu, beliau berkata setakat ini sebanyak 23,595 atau kira-kira 30 peratus dari 77,145 tiket bas dijual di TBS."Ia membabitkan sebanyak 6,592 trip perjalanan dari 29 April sehingga 8 Mei.

(Wee Ka Siong menyampaikan kit buka puasa kepada penumpang yang menunggu di terminal bas ketika melawat TBS, siang tadi)

"Sebanyak 933 tiket turut dijual menerusi manfaat inisiatif ePemula Keluarga Malaysia yang dilancarkan Perdana Menteri pada 15 April lalu membabitkan jumlah jualan bernilai RM40,215," katanya kepada pemberita selepas mengadakan lawatan di TBS, di sini, hari ini.Ka Siong berkata, sempena Aidilfitri kali ini juga, sebanyak 97 bas tambahan disediakan berbanding sebanyak 318 bas pada tahun 2019 dan 136 bas pada 2018.Beliau berkata, permintaan bas tambahan kali ini menurun berbanding sebelum Perintah Kawalan Pergerakan (PKP)."Bagaimanapun, ia menunjukkan peningkatan permintaan sekali gus menjadi titik pemulihan industri pengangkutan awam khasnya perkhidmatan bas ekspres selepas negara beralih kepada fasa endemik pada 1 April lalu," katanya.


"Hanya kerajaan sahaja yang keluarkan kad perakuan untuk pelarian UNHCR" - Hamzah

PUTRAJAYA, 29 April- Pengeluaran kad pengesahan dan identifikasi status pemohon suaka di negara ini seharusnya dikeluarkan oleh Kerajaan Malaysia dan bukan pihak lain.Jelas Menteri Dalam Negeri, Datuk Seri Hamzah Zainudin, ini kerana hanya ada satu badan di negara ini yang boleh mendaftarkan seseorang tinggal dengan sah iaitu Jabatan Pendaftaran Negara (JPN)."Pendaftaran kewarganegaraan di negara kita ini hanya dikelolakan oleh satu badan sahaja iaitu kendalian Datuk Ruslin, Jabatan Pendaftaran Negara. JPN adalah pendaftar yang sah untuk mendaftarkan mana-mana individu yang tinggal dalam negara kita."Kita sedang mencari jalan untuk hanya menerima pengesahan kad yang dikeluarkan oleh agensi di bawah Kementerian Dalam Negeri, bukan oleh mana-mana pihak yang mengaku bahawa hari ini kad yang sah oleh UNHCR," kata Hamzah dalam sidang media Majlis Penyerahan Surat Keputusan Kewarganegaraan, di sini.

(Menteri Dalam Negeri, Datuk Seri Hamzah Zainudin)

Terdahulu, Hamzah dilaporkan berkata kerajaan tidak mengiktiraf status pelarian Rohingya dan mengklasifikasikan mereka sebagai pendatang tanpa izin (PATI) yang memegang kad UNHCR.Ini disebabkan Malaysia bukan Negara Pihak kepada Konvensyen Status Pelarian 1951 atau Protokol Status Pelarian 1967 sekali gus tidak mempunyai rangka kerja perundangan atau pentadbiran yang mengawal status dan hak pelarian di negara ini.


Sempadan negara tetap dikawal ketat menjelang Aidilfitri - PGA

BUKIT KAYU HITAM, 29 April- Penugasan dan kawalan Pasukan Gerakan Am (PGA) di sempadan Malaysia-Thailand tiada kelonggaran dan tetap diteruskan meskipun sepanjang sambutan Hari Raya Aidilfitri.Ketua Polis Kedah, Komisioner Wan Hassan Wan Ahmad berkata kekuatan pasukan sama dengan kira-kira 387 pegawai dan keanggotaan PGA bertugas di sepanjang sempadan Bukit Kayu Hitam Kedah sehingga ke Perlis. Tidak menafikan kemungkinan ada cubaan berlakunya menyeludup masuk berikutan desakan hidup akibat pandemik COVID-19, dalam tempoh perayaan kawalan tetap diperketatkan. "Kita akan terus bertugas meski hari raya, dengan kekuatan sama. Kita bertugas mengikut syif, ada pusingan ganti maka yang syif pagi itu boleh tunai solat hari raya. Tapi, yang bertugas tetap bertugas, kita akan bertugas 24 jam demi keselamatan sempadan negara," kata Wan Hassan kepada media selepas melawat Markas Taktikal PGA Bukit Kayu Hitam sehingga ke 3 pos kawalan di sempadan tersebut.

(Ketua Polis Kedah, Komisioner Wan Hassan Wan Ahmad ditemui media ketika dalam kunjungan Markas TaktikalPGA Bukit Kayu Hitam sehingga ke 3 pos kawalan lain di sempadan)

Dalam kunjungan itu beliau menyampaikan sumbangan hari raya berupa kuih muih kepada anggota bertugas dari Batalion 2 PGA Kulim, Kedah. Batalion tersebut akan digantikan pasukan dari Batalion 18 Pengkalan Hulu Senoi Praaq pada 5 Mei ini sebagai pertukaran giliran tugasan.


Aspek keselamatan awam, fokus polis Perak sepanjang Op Selamat 18

IPOH,29 April- Aspek keselamatan dan kepentingan harta benda awam menjadi fokus utama Polis Perak sepanjang Ops Selamat 18 sempena Aidilfitri yang bermula hari ini sehingga 8 Mei depan.  Ketua Polis Perak, Datuk Mior Faridalathrash Wahid berkata pelaksanaannya bagi memenuhi dua objektif utama.  Pertama bagi mencegah jenayah pecah rumah dan kedua bagi mengurangkan kadar kemalangan jalan raya terutama sepanjang musim perayaan.  "Sebab itu kita galakkan orang ramai yang nak pulang supaya isi borang maklumkan kepada balai berdekatan dengan rumah ataupun supaya ' team' rondaan kita akan ubah rondaan secara berkala dengan berpandukan kepada maklumat yang diisi oleh orang ramai yang meninggalkan rumah atau kampung halaman macam mana."Yang kedua meminimumkan kes kemalangan jalan raya terutamanya melibatkan kes kemalangan jalan raya. Pada tahun ini kita rasa macam tak tahu kita tengok kan setiap tahun bila ada musim perayaan masih ada kemalangan. Pada tahun ini kita berharap kita dapat menjimatkan kadar kemalangan lebih-lebih lagi kemalangan maut jalan raya," katanya. Mior ditemui pemberita selepas melancarkan Ops Selamat 18 peringkat negeri di Plaza Tol Ipoh Selatan arah utara.  Dalam perkembangan sama, beliau turut mengingatkan orang ramai agar mengisi borang balik kampung bagi memudahkan pemantauan polis ketika mereka pulang bercuti.

(Ketua Polis Perak, Datuk Mior Faridalathrash Wahid (kiri) melancarkan Ops Selamat 18 peringkat negeri di Plaza Tol Ipoh Selatan arah utara)


JBPM siap siaga sebarang kes kecemasan menjelang Aidilfitri

KUANTAN, 29 April- Jabatan Bomba dan Penyelamat Malaysia (JBPM) bersiap siaga sepenuhnya untuk menghadapi sebarang kes kecemasan sepanjang musim perayaan Aidilfitri.Persediaan meliputi anggota dan aset.Timbalan Menteri Perumahan dan Kerajaan Tempatan, Datuk Seri Dr. Ismail Abdul Muttalib berkata 80 peratus daripada lebih 14,000 anggota JBPM akan bertugas dalam Operasi Aidilfitri tahun ini.Fokus tidak hanya tertumpu kepada kes kebakaran dan kemalangan jalan raya semata-mata, malah kemalangan air seperti lemas.Ini memandangkan, kebanyakan masyarakat akan mengambil peluang memanfaat cuti perayaan dengan beriadah di kawasan pantai atau sungai."Bomba telah mengenal pasti 18 lokasi tumpuan kemalangan air yang meragut nyawa di seluruh negara. Jadi, kawasan sungai dan tali air mencatatkan jumlah terbanyak iaitu 13 daripada 18 lokasi ini," kata Ismail kepada pemberita RTM selepas program Iftar bersama warga Parlimen Maran, di sini.

(Timbalan Menteri Perumahan dan Kerajaan Tempatan, Datuk Seri Dr. Ismail Abdul Muttalib menyatakan perkara itu selepasprogram Iftar bersama warga Parlimen Maran)

18 lokasi panas kemalangan air yang berisiko meragut nyawa meliputi 13 daripadanya membabitkan kawasan sungai dan tali air.Ia termasuk Sungai Batang Igan, Sungai Taman Negara Mulu dan Sungai Batu Keling di Hulu Bakun, Sarawak.Di Perak, membabitkan Sungai Kerian di Selama, Sungai Pinji di Tambun dan Sungai Kuala Bagan Tiang manakala di Sabah, Sungai Kinabatangan dan Sungai Kampung Cenderamata Dua di Likas.Dalam senarai sama, Sungai Pedu, Kuala Nerang dan Sungai Sik, Kedah serta Johor, jeti Tanjung Emas di Sungai Muar dan Sungai Kampung Sari, Simpang Renggam, Johor.  Lokasi air terjun dalam kategori lokasi panas kemalangan air pula ialah Air Terjun Berkelah, di Maran, Pahang dan Air Terjun Belukar Bukit di Ajil, Terengganu. Sementara pantai yang kerap berlaku kejadian meragut nyawa membabitkan Pantai Pulau Sari, Punang di Lawas, Sarawak, Pantai Bagan Lalang, Sungai Pelek di Selangor dan Pantai Kampung Tempurung di Kuala Penyu, Sabah.


Hospital Sungai Buloh kini berstatus hibrid - KKM

KUALA LUMPUR, 29 April- Hospital Sungai Buloh kini berstatus hibrid iaitu menyediakan perkhidmatan perubatan kepada pesakit COVID-19 dan bukan COVID-19.Perubahan itu mengambilkira kes COVID-19 terutama membabitkan kategori tiga hingga lima dan kadar penggunaan fasiliti khusus bagi COVID-19 yang rendah di Lembah Klang.Serentak itu, perkhidmatan perubatan bukan COVID-19 yang tertangguh di Hospital Sungai Buloh dimulakan semula.Ketua Pengarah Kesihatan, Tan Sri Dr. Noor Hisham Abdullah memaklumkan pada 10 Mac 2020, hospital berkenaan diwartakan sebagai hospital perawatan perubatan khusus kepada pesakit COVID-19 sahaja.

(Ketua Pengarah Kesihatan, Tan Sri Dr. Noor Hisham Abdullah/Fail)

Ia sebahagian inisiatif untuk menampung keperluan katil hospital di Lembah Klang bagi merawat kes COVID-19 serta membolehkan pengurusan fasiliti, ubat-ubatan, peralatan perubatan, kepakaran dan sumber manusia yang optimum.Setakat Rabu lalu, 92,874 orang pesakit COVID-19 telah dirawat di Hospital Sungai Buloh.